Kereta masa depan: Elektrik atau hidrogen?

Terkini, dalam fasa transisi ke arah kenderaan emisi sifar, kereta hibrid yang rendah karbon merupakan pilihan terbaik yang ada. Kereta hibrid ini menggunakan kombinasi lebih daripada satu enjin untuk menggerakkan kenderaan seperti contoh pengunaan petrol dan juga elektrik.

Penggunaan kereta hibrid tidak begitu meluas di Malaysia dengan hanya kira-kira 52,500 kenderaan didaftarkan oleh Jabatan Pengangkutan Jalan (JPJ) daripada 2010 hingga 2019 dengan purata pendaftaran kereta hibrid sebanyak 5500 buah kenderaan setiap tahun. Jumlah ini sangatlah kecil jika dibandingkan dengan hampir 500,000 kenderaan yang didaftar oleh JPJ setiap tahun.

Kenderaan elektrik (EV) digerakkan oleh tenaga daripada pengecasan bateri manakala kereta  elektrik sel fuel (FCEV) adalah kereta yang menggunakan tindakbalas gas hidrogen dan oksigen melalui medium sel bahan api untuk penghasilan tenaga elektrik bagi pengecasan bateri sebelum digunakan untuk menggerakkan motor elektrik.

Jenama kereta yang terkenal dengan kereta elektrik seperti Audi, BMW, Mercedes Benz serta Tesla menawarkan model kereta dengan jarak perjalanan bermula sekitar 200 hingga 500 km bagi setiap kali pengecasan bateri. Manakala kereta hidrogen yang komersil pula dikeluarkan seperti Toyota Mirai (2015), Honda Clarity (2016) dan Hyundai Nexo (2018).

Jarak perjalanan bagi kereta hidrogen pula adalah sekitar 300 hingga 500 km bagi setiap kali pengisian penuh gas hidrogen. Sebagai perbandingan, jumlah masa yang diperlukan pengisian semula bahan api bagi kereta hidrogen hanyalah 2 hingga 3 minit manakala kereta elektrik memerlukan masa daripada 30 minit sehingga 12 jam bergantung kepada kapasiti pengecasan dan juga kapasiti bateri pada kereta.

Walau bagaimanapun, pemilikan kereta elektrik adalah jauh lebih murah daripada kereta hidrogen serta memerlukan kos penyenggaraan yang lebih rendah kerana kurang komponen mekanikal yang bergerak.

Selain itu, cabaran pertama bagi adaptasi oleh pengguna di Malaysia adalah kos perolehan dan pemilikan kereta elektrik atau hidrogen itu sendiri.

Di Malaysia, harga kereta elektrik dijual bermula dengan harga sekitar RM 180,000 bagi kereta model Nissan Leaf. Kereta hidrogen seperti Toyota Mirai dan Honda Clarity tidak dijual di Malaysia.

Sebagai perbandingan, harga bagi Toyota Mirai di Amerika Syarikat bermula sekitar RM 243,900 tidak termasuk duti import, duti eksais, cukai jualan, insuran, kos pengangkutan dan lain-lain. Daripada aspek kos pemilikan dan penyelenggaraan; kereta hidrogen adalah 70 peratus lebih mahal daripada kereta elektrik dan lebih 700 peratus lebih tinggi daripada kereta petrol.

Cabaran sebenar bagi pemilik kenderaan elektrik adalah jumlah stesen pengecasan elektrik dan juga masa yang diambil bagi pengecasan bateri. Sehingga Mei 2020, terdapat lebih 271 stesen pengecasan EV di 195 lokasi di 9 negeri seluruh Malaysia. Kebanyakan stesen pengecasan EV ini diletakkan dikawasan strategik seperti di Pusat Rawat & Rehat (R&R), stesen minyak dan juga hotel. Lokasi stesen pengecasan EV tidak menjadi masalah dikawasan bandar terutamanya di Lembah Klang. Tetapi pengecasan kereta elektrik agak sukar dilakukan dikawasan luar daripada Lembah Klang dan juga bandaraya besar seperti Johor Bahru, Ipoh dan Georgetown. Disebabkan itu, pengguna di Malaysia masih selesa menggunakan kereta yang menggunakan petrol dan diesel.

Setakat ini, kesesuaian penggunaan kereta elektrik adalah dikawasan bandar dengan jarak perjalanan sekitar 100 hingga 200 km. Begitu juga dengan kereta hidrogen, setakat ini hanya ada 6 stesen bersepadu pengeluaran dan pengisian semula gas hidrogen yang masing-masing berada di Kuching (2), Sri Aman (1), Sibu (1), Bintulu (1) dan Miri (1). Stesen ini dibangunkan oleh syarikat Linde dengan kerjasama Kerajaan Sarawak melalui anak syarikat kerajaan negeri, Sarawak Energy Berhad. Setakat ini masih belum ada stesen bersepadu pengeluaran dan pengisian semula gas hidrogen di Semenanjung Malaysia.

Rakyat Malaysia masih lagi selesa dengan menggunakan kereta konvensional yang menggunakan petrol atau diesel disebabkan kekangan kos pemilikan dan penyenggaraan. Ini disebabkan terdapat jurang perbezaan yang signifikan (sehingga 6 kali ganda) dalam kos pemilikan kereta elektrik (paling asas) sekitar RM 180,000 dengan kereta petrol Proton Saga atau Perodua Bezza sekitar RM 30,000 – RM 40,000.

Selain itu, pemilikan kereta hidrogen pula adalah sangat jauh daripada jangkauan disebabkan kos pemilikan yang terlalu tinggi. Walau bagaimanapun, usaha penyelidikan dan pembangunan dalam aplikasi teknologi EV dan FCEV tetap perlu diteruskan oleh penyelidik tempatan dalam melahirkan pakar rujuk yang berkemahiran tinggi.

Impaknya akan dapat menurunkan kos pemilikan dan penyenggaraan kereta elektrik dan kereta hidrogen serta menjadikannya mampu milik oleh seluruh warga Malaysia pada masa akan datang.

Disamping itu, penggunaan kereta elektrik dan kereta hidrogen ini akan dapat mengawal pelepasan gas rumah hijau ke atmosfera seterusnya mengekang impak perubahan suhu dan iklim dunia.

Disediakan oleh;

Mohd Fadhzir Ahmad Kamaroddin

Pegawai Penyelidik Kanan,

Institute of Future Energy, Jabatan Timbalan Naib Canselor (Penyelidikan & Inovasi),

Universiti Teknologi Malaysia,

81310 UTM Johor Bahru, Johor.

Rujukan:

Sims, R., Creutzig, F., Cruz-Núñez, X., D’Agosto, M., Dimitriu, D., Josefina, M., Meza, F., Fulton, L., Kobayashi, S., Lah, O., McKinnon, A., Newman, P., Ouyang, M., Schauer, J. J., Sperling, D., & Tiwari, G. (2014). Transport; Climate Change 2014: Mitigation of Climate Change. Contribution of Working Group III to the Fifth Assessment Report of the Intergovern- mental Panel on Climate Change.

Ball, M., & Weeda, M. (2015). The hydrogen economy – Vision or reality? International Journal of Hydrogen Energy, 40(25), 7903–7919. https://doi.org/10.1016/j.ijhydene.2015.04.032

Hydrogen fuel cell vs electric car; What you need to know?

Ambrose, A. F., Al-Amin, A. Q., Rasiah, R., Saidur, R., & Amin, N. (2017). Prospects for introducing hydrogen fuel cell vehicles in Malaysia. International Journal of Hydrogen Energy, 42(14), 9125–9134. https://doi.org/10.1016/j.ijhydene.2016.05.122

Gambar:


KISAH CINTA TRAGIS ALAM HAIWAN

Bila disebut kisah cinta yang tragis pasti terlintas kisah Uda dan Dara, Romeo dan Juliet, atau Laila dan Majnun. Kisah cinta yang tidak kesampaian. Membawa Sang Pencinta duka, derita dan lara hingga akhir usia. Ini kisah-kisah tentang manusia. Haiwan juga ada kisah-kisahnya yang tersendiri. Kisah tentang Sang Pasangan mencari-cari Sang Pelengkap hidup agar kehidupan yang dilalui lebih bermakna. Dibawah merupakan kisah ikan paus dan mentadak dalam mencari cinta dan berakhir dengan tragedi.

Pada tahun 1989, pasukan tentera laut Amerika Syarikat cuba merekod bunyi dalam lautan yang dalam. Dengan harapan dapat mengumpul maklumat tentang pergerakan kapal selam musuh terutama Rusia tetapi mereka telah merekod bunyi dalam laut yang sangat unik. Bunyi ini didengar lagi pada tahun 1990 dan 1991. Dengan berakhirnya perang dingin pada tahun 1991, maka tahun 1992 bunyi ini mulai tidak lagi menjadi rahsia tentera laut Amerika Syarikat. Bunyi ini ialah bunyi pada frekuensi 52 Hz. Hasil kajian Woods Hole Oceanographic Institution bunyi ini dihasilkan oleh seekor ikan paus biru yang sedang memanggil atau menarik pasangan dari jantina berlainan untuk mengawan. Masalahnya spesies ikan paus biru semuanya menghasilkan bunyi dalam laut dengan frekuensi bunyi antara 10 hingga 39 Hz.

Memang sesuatu yang pasti dalam dunia ikan paus, spesies tertentu hanya akan menjawab panggilan ikan paus yang lain jika panggilan dan bunyi itu dihasilkan pada frekuensi yang tertentu sahaja. Jika tidak pada frekuensi itu, ikan paus tidak akan menjawab. Oleh itu, panggilan 52 Hertz ikan paus biru ini tidak dijawab oleh mana-mana ikan paus. Sejak dari 2014, setiap tahun, bunyi 52 hertz ini direkod. Ikan paus 52 hertz ini kelihatan tidak berputus asa mencari pasangan saban tahun. Disebabkan perkara ini, ikan paus ini dipanggil ikan paus paling sunyi dalam dunia.

Apabila sampai usia matang, mentadak betina akan membengkokkan badannya menyebabkan bahagian abdomen mentadak meninggi. Mentadak betina kemudian akan menghasilkan feromon (bahan kimia) yang menarik dan menjerat sang jantan untuk mendekat. Mentadak jantan akan mulai datang mendekat dari depan untuk melihat jelas sang betina. Pada waktu ini, mentadak betina akan kaku tidak bergerak. Ada jenis spesies mentadak jantan akan melakukan tarian mengawan dimana mentadak jantan akan bergerak dengan cepat dalam keadaan bulatan untuk menunjukkan kepada sang betina mereka layak untuk menjadi pasangan mengawan. Tanpa mentadak jantan ini sedar mungkin ini tarian yang terakhir. Mentadak jantan kemudian akan naik ke atas badan sang betina. Bahagian organ pembiakan mentadak betina dan jantan kini sudah bercantum di mana sperma mulai masuk ke dalam organ pembiakan sang betina.

Mentadak jantan akan cuba memegang bahagian badan mentadak betina tanpa dia sedar sang betina mulai memusingkan badan dan kepalanya, dan mulai menggigit kaki depan mentadak jantan. Kemudian mentadak betina mulai menyerang leher mentadak jantan, cuba untuk diputuskan bahagian kepala. Mentadak jantan cuba menolak untuk melepaskan diri tetapi sang betina yang lebih besar, kuat dan rakus menggagalkan usaha mentadak jantan. Dalam cubaan ini, mentadak jantan kini mulai digigit dari bahagian kepala pula. Dari gigitan mentadak betina ini, dia mulai mengunyah dan memakan daging bahagian tangan dan kepala mentadak jantan. Untuk menguatkan lagi penguasaan terhadap mentadak jantan, sang betina menggunakan kaki depan berupa sepit untuk menghalang sang jantan melepaskan diri. Akhirnya, mentadak jantan putus bahagian kepalanya. Ajaibnya sperma dari mentadak jantan masih mengalir masuk ke dalam sang betina. Di sini mentadak betina selain memperoleh sperma, dia juga memperoleh makanan dari tingkahlaku kanibalnya memakan mentadak jantan.

Inilah sedikit dari kisah jutaan haiwan yang diciptakan Tuhan. Penuh keunikan dan misteri. Pasti kita pernah mendengar kisah ini, sedikit sebanyak sama dengan kisah manusia. Ada yang masih tercari-cari cinta hati tetapi tidak dijumpai. Ada juga sudah dijumpai tetapi terjerat, dijerat oleh kesengsaraan sepanjang hayat.  Begitulah kehidupan yang singkat ini, Tuhan uji dalam melihat selayak mana kita untuk ditempatkan dalam kalangan para Nabi, syuhada dan golongan beriman.


Lima Fakta Menarik Tentang Hidrogen

Kita mungkin biasa dengar gas hidrogen semasa belajar subjek Sains atau Kimia semasa di sekolah bukan? Terkini, dengan adanya teknologi moden kereta hidrogen yang dihasilkan dapat bergerak sejauh lebih 500 km tanpa mengeluarkan sebarang pencemaran selain hanyalah air sebagai produk sampingan (by-product).

Hidrogen kebiasaannya dikaitkan sebagai gas ringan, mudah terbakar, meletup dan berbahaya jika tidak dikendalikan dengan cara yang betul. Walaupun gas hidrogen ini adalah ringan, tetapi gas ini tidak sesuai digunakan untuk mengisi belon acara perasmian atau keramaian. Gas yang lebih sesuai untuk digunakan bagi belon acara seperti ini adalah gas helium, walaupun lebih mahal kosnya kerana sifatnya yang lengai dan tidak mudah meletup atau terbakar.

Berikut adalah beberapa fakta menarik tentang hidrogen.

Hidrogen adalah sejenis gas yang tidak berwarna, tidak berbau, tiada rasa dan bahan mudah terbakar yang merupakan unsur pertama didalam jadual berkala dengan nombor atom 1 yang merupakan unsur teringkas dan terbanyak di bumi ini. Walau bagaimanapun, hidrogen tidak wujud secara atom tunggal (H) atau pun molekul hidrogen (H2) di dalam keadaan semulajadi. Hidrogen mendidih pada suhu -252.879 °C dan mempunyai ketumpatan gas pada 0.082 kg m-3 pada suhu bilik (25 °C, 1 atm). Sifat kimia hidrogen yang paling awal diketahui adalah hidrogen yang dibakar bersama oksigen akan menghasilkan air. Perkataan hidrogen sendiri berasal daripada perkataan Greek yang bermaksud pembuat air (water-maker).

Hidrogen dihasilkan daripada pelbagai proses kimia seperti kaedah pembaharuan metana stim (steam methane reforming), gasifikasi arang (coal gasification), elektrolisis dan juga melalui kaedah biologi.

Sebanyak 97 peratus daripada hidrogen yang terhasil sekarang ini dihasilkan melalui proses pembentukan hidrogen berasaskan bahan api hidrokarbon. Walau bagaimanapun, proses penghasilan hidrogen ini menghasilkan gas rumah hijau (GHG) yang mencemarkan udara, menipiskan lapisan ozon serta menyebabkan peningkatan suhu secara global seterusnya memberi impak kepada perubahan iklim global.

Hasil usaha dan kajian para penyelidik dan saintis, mereka kini berupaya menghasilkan gas hidrogen hijau (green hydrogen) daripada penggunaan tenaga yang boleh diperbaharui serta tidak melepaskan gas rumah hijau. Contoh sumber tenaga yang boleh diperbaharui adalah daripada hidroelektrik, solar, geothermal, angin, ombak, dan tenaga haba lautan (ocean thermal energy).

Hidrogen digunakan untuk menukarkan minyak sayuran kepada produk minyak pepejal atau separa pepejal. Sebagai contoh dalam industri makanan, gas hidrogen digunakan untuk menghasilkan minyak sayuran yang terhidrogenasi seperti marjerin dan mentega.

Minyak sayuran akan menghasilkan produk berlainan mengikut tahap penghidrogenan yang dikenakan terhadapnya. Sebagai contoh, produk yang terhasil apabila minyak sayuran mengalami penghidrogenan bermula daripada marjerin separa cecair, marjerin lembut sehinggalah terhasilnya lelemak (shortening).  Lelemak banyak digunakan dalam penyediaan pastri seperti kek, biskut dan merupakan penyumbang sumber asid lemak trans yang tinggi.

Lemak trans atau asid lemak trans ini merupakan suatu bentuk lemak tidak tepu. Lemak trans ini wujud dalam bentuk semulajadi dan juga bentuk buatan. Walau bagaimanapun, lemak trans buatan atau dikenali sebagai lemak trans industri atau lemak separa terhidrogenasi ini amatlah membahayakan kesihatan dan boleh menjadi punca penyakit berkaitan kardiovaskular.

Hidrogen boleh digunakan sebagai bahan api dalam kereta hidrogen melalui tindak balas gas oksigen dan hidrogen di dalam sel fuel untuk menghasilkan tenaga elektrik dan juga air.

Di dalam kenderaan fuel cell electic vehicle (FCEV) ataupun lebih dikenali dengan panggilan kereta hidrogen, sel fuel ini dipasang secara bersiri dan tersusun untuk mendapatkan keluaran voltan dan arus yang sesuai bagi kegunaan motor elektrik kenderaan hidrogen untuk membolehkannya bergerak.

Hidrogen cecair (liquid hydrogen) telah memainkan peranan yang sangat penting dalam penjelajahan angkasa lepas oleh National Space Agency (NASA) sejak permulaan program Apollo. Hidrogen cecair mempunyai kelebihan yang tidak ditawarkan oleh bahan bakar lain seperti berat molekul yang rendah and keluaran tenaga yang sangat tinggi semasa dibakar bersama dengan oksigen cecair (liquid oxygen). Bahan bakar cecair selalu digunakan sebagai daya tujahan tambahan untuk pelepasan roket daripada tarikan graviti bumi setelah menggunakan bahan bakar pepejal.

Sebelum terhasilnya baja, gas hidrogen ini diproses dan bertukar bentuk kepada gas ammonia (NH3) melalui proses Haber-Bosch. Proses ini melibatkan kombinasi antara gas hidrogen dan nitrogen dibawah tekanan dan suhu yang ditetapkan dengan pemangkin keluli.

Gas ammonia yang diperolehi, digunakan pula untuk menghasilkan ammonium nitrat sejenis baja yang digunakan bagi menambahkan kesuburan tanah bagi tujuan penanaman pokok dan sayur-sayuran. Selain itu, ammonia juga banyak digunakan sebagai produk pembersih rumah.

Kesimpulannya, banyak lagi kegunaan hidrogen dalam kehidupan kita hari ini termasuklah sebagai agen pengeluaran asid hidroklorik, gas penyejuk, penghasilan metanol dan lain-lain. Setiap ciptaan Allah SWT ini dijadikan sebaiknya untuk dikaji serta digunakan bagi manfaat manusia sejagat jika diuruskan dengan baik. Apa sahaja ilmu yang baik haruslah dikongsi untuk manfaat bersama seperti peribahasa Melayu yang mengatakan, membaca itu jambatan ilmu.

Disediakan oleh:

Mohd Fadhzir Ahmad Kamaroddin (P. Tech, AMIChemE)

Pegawai Penyelidik Kanan,

Institute of Future Energy,

Jabatan Timbalan Naib Canselor (Penyelidikan & Inovasi),

Universiti Teknologi Malaysia,

81310 UTM Johor Bahru, Johor.

Pelajar Tahun Akhir Doktor Falsafah (PhD) – Hydrogen Production

Jabatan Kejuruteraan Kimia & Alam Sekitar,

Fakulti Kejuruteraan, Universiti Putra Malaysia,

43400 UPM Serdang, Selangor.


Sifar : Genap atau ganjil?

Sifar merupakan angka atau nombor yang kita pelajari sejak kecil lagi. Kita sering menggunakan angka sifar dalam kehidupan seharian. Misalnya, sifar sentiasa muncul pada wang kertas yang kita gunakan. Namun begitu, terdapat satu persoalan yang sering dilontarkan. Adakah sifar nombor genap atau nombor ganjil?

Sifar mula diketahui oleh Tamadun Sumeria kira-kira 5000 tahun yang lalu. Mereka memperkenalkan sistem pengiraan bagi memudahkan mereka mencatat bilangan haiwan ternakan mereka. Tamadun Sumeria menggunakan simbol tertentu bagi mewakili nilai sifar.

Sekitar tahun 650 M, Brahmagupta yang merupakan seorang ahli matematik India menjadi orang pertama yang memformalkan operasi aritmetik menggunakan sifar. Dia menggunakan simbol titik di bawah nombor untuk mewakili angka sifar.

Pada abad kesembilan, Muhammad ibn-Musa al-Khawarizmi merupakan orang yang pertama menyelesaikan persamaan yang sama dengan sifar, atau aljabar sepertimana yang kita ketahui sekarang. Al-Khawarizmi menyebut sifar sebagai ‘sifr’ dan menjelang tahun 879 M, sifar ditulis dalam bentuk yang hampir seperti yang kita ketahui sekarang iaitu berbentuk lonjong. Simbol ini kekal dan digunakan sehingga ke hari ini.

Sebelum kita membahaskan sama ada sifar merupakan nombor genap atau ganjil, eloklah sekiranya kita mendefinisikan apa itu nombor genap dan ganjil.

Nombor genap merupakan nombor yang boleh dibahagi dengan dua atau dengan erti kata lain, nombor yang tidak akan memberikan baki apabila dibahagi dengan dua. Sebagai contoh 2,4,6,8,..

Nombor ganjil pula merupakan nombor yang tidak boleh dibahagi dengan dua iaitu nombor-nombor yang akan mempunyai baki apabila dibahagi dengan dua. Sebagai contoh, nombor 1,3,5,7,… .

Sekarang, mari kita pelajari apa yang akan berlaku apabila kita melakukan operasi tambah, tolak, darab ke atas nombor ganjil dan nombor genap.

Dalam jadual-jadual di atas, kita dapat lihat apabila satu nombor genap ditambah ke satu nombor genap, kita akan mendapat nombor genap semula. Manakala sekiranya nombor ganjil ditambah ke nombor genap, kita akan mendapat nombor ganjil. Namun, untuk operasi pendaraban pula, mana-mana nombor yang didarabkan dengan nombor genap akan menghasilkan nombor genap dan hanya hasil darab dua nombor ganjil akan menghasilkan nombor ganjil.

Sekarang mari kita bahaskan topik utama artikel ini iaitu sifar, nombor genap atau nombor ganjil?

Sebagaimana yang kita tahu, nombor genap merupakan nombor yang boleh dibahagikan dengan 2. Jadi, mari kita bahagikan nombor 0 dengan 2.

0 apabila dibahagikan dengan 2, hasilnya adalah 0. Jadi, berdasarkan definisi nombor genap di atas, maka sifar sebenarnya merupakan nombor genap!


Asal-usul simbol matematik

Sejak dari kecil lagi kita mempelajari matematik. Operasi-operasi matematik seperti tambah, tolak, darab sering digunakan dalam kehidupan seharian. Namun begitu, tahukah anda bagaimana wujudnya simbol-simbol yang kita sering gunakan tersebut? Bagaimana boleh terbentuk simbol-simbol tersebut? Mari kita teruskan.

Operasi tambah dan tolak mungkin merupakan operasi matematik terawal yang kita pelajari. Perkataan “add” berasal daripada perkataan Latin iaitu “et” yang bermaksud dan.

Tamadun Mesir Purba kira-kira beribu-ribu tahun yang lalu telah menggunakan operasi tambah. Mereka menggunakan sepasang kaki yang berjalan mengikut arah penulisan mereka sebagai simbol tambah malah mereka turut menggunakan simbol kaki terbalik bagi mewakili operasi tolak.

Pada tahun 1489, simbol tambah dan tolak pertama kali dicetak di dalam buku Mercantile Arithmetic karya Johannes Widmann.

Penampilan pertama simbol + dan – dalam bahasa Inggeris adalah dalam buku The Whetstone of Witte  yang ditulis oleh ahli matematik Inggeris, Robert Recorde pada tahun 1551.

Simbol darab pertama kali diperkenalkan oleh William Oughtred, seorang ahli matematik yang berasal dari England kira-kira pada abad yang ke 16. Oughtred dikreditkan dengan menggunakan 150 simbol yang berbeza dalam karyanya, namun hanya beberapa simbol yang terselamat dan salah satunya adalah “x” yang mewakili pendaraban.

Namun begitu, tidak semuanya berjalan lancar untuk Oughtred kerana beliau mendapat tentangan dari Leibniz yang tidak setuju dengan penggunaan simbol ‘x’ oleh Oughtred. Beliau berpendapat yang penggunaan simbol ‘x’ akan mudah dikelirukan dengan x.

Sebenarnya, terdapat simbol lain untuk pendaraban. Sebagai contoh, ahli matematik Switzerland, Johann Rahn, (1622-1676), menggunakan tanda bintang * dalam karyanya Teutsche Algebra (1659). Simbol ini juga masih digunakan di zaman sekarang. Dalam bidang pengaturcaraan misalnya, simbol * digunakan sebagai simbol darab.

Ahli matematik Jerman, Gottfried W. Leibniz, memperkenalkan simbol titik bertindih bagi mewakili (:). Simbol : digunakan bagi mewakili nisbah atau “ratio” dalam bahasa inggeris. Ia merupakan antara simbol yang paling banyak digunakan sekarang. Bagi Leibniz, kelebihan menggunakan simbol ini ialah pembahagian dapat dikekalkan di sepanjang garisan yang sama dan hubungan antara pembahagian dengan pendaraban juga dapat dikekalkan.

Simbol obelus atau simbol bahagi yang selalu digunakan sekarang, ÷ turut diperkenalkan oleh Johann Rahn dalam buku Teutsche Algebra. Simbol itu kemudian diperkenalkan ke London melalui hasil kerja ahli matematik Inggeris Thomas Brancker yang menterjemah karya Rahn.

Dalam buku  Mercantile Arithmetic, Robert Recorde turut memperkenalkan simbol sama dengan iaitu ‘=’. Simbol tersebut diperkenalkan kerana beliau penat mengulang perkataan sama dengan banyak kali dalam buku tulisannya. Sebelum itu, beliau telah menulis perkataan sama dengan lebih daripada 200 kali pada 200 muka surat pertama. Jadi, beliau menggantikan perkataan ‘sama dengan’ dengan 2 garis melintang yang sama panjang iaitu ‘=’.  Robert Recorde menyatakan yang beliau memilih simbol tersebut kerana pada pendapat beliau, tiada dua benda yang lebih setara berbanding simbol ‘=’.

1. Guardian News and Media. (2014, May 21). Notation, notation, notation: a brief history of mathematical symbols | Joseph Mazur. The Guardian. https://www.theguardian.com/science/alexs-adventures-in-numberland/2014/may/21/notation-history-mathematical-symbols-joseph-mazur.

2. Karpinski, L. C. (1917). Algebraical Developments Among the Egyptians and Babylonians. The American Mathematical Monthly, 24(6), 257. https://doi.org/10.2307/2973180

3. Livio, M. (2017, December 7). Where and When Did the Symbols “+” and “–” Originate? HuffPost. https://www.huffpost.com/entry/where-and-when-did-the-sy_b_2860100.

4. Cajori, F. (2015). A history of mathematical notations. CosimoClassics.


Universiti Berkuasa Solar di Malaysia?

Adakah anda tahu, pada tahun 2020, lebih 80% sumber tenaga bagi penjanaan tenaga elektrik di Malaysia adalah daripada sumber bukan diperbaharui (non-renewable resources)?

Menurut statistik yang dikeluarkan oleh Suruhanjaya Tenaga, penjanaan tenaga elektrik daripada sumber tenaga bukan diperbaharui Malaysia pada tahun 2020 berada pada tahap 42% bagi arang batu dan 40% sumber gas asli, manakala daripada sumber tenaga diperbaharui (renewable resources) hanyalah 9% selain penjanaan tenaga daripada sumber hidroelektrik sebanyak 8%.

Melalui Pelan Pembangunan Penjanaan Tenaga (2020 – 2030) seperti yang dilaporkan Suruhanjaya Tenaga, pada tahun 2030, penjanaan tenaga elektrik daripada sumber tenaga boleh diperbaharui di Malaysia akan meningkat kepada 23% manakala sumber arang batu menurun kepada 29%.

Ini akan mengurangkan kebergantungan penjanaan tenaga elektrik daripada sumber bukan diperbaharui seperti arang batu seterusnya dapat mengurangkan perlepasan gas rumah hijau ke atmosfera di bumi Malaysia.

Kerajaan Malaysia amat komited untuk meningkatkan penghasilan tenaga elektrik daripada sumber tenaga boleh diperbaharui daripada 2% pada tahun 2019 kepada 20% pada tahun 2025. Ini adalah suatu komitmen besar kerajaan untuk mencapai lonjakan hampir 10 kali ganda (1000%) daripada status sumber tenaga boleh diperbaharui pada tahun 2019.

Salah satu cara untuk menjana sumber tenaga boleh diperbaharui adalah melalui penghasilan tenaga elektrik menggunakan fotovoltaik solar. Dengan perkembangan teknologi terkini, kos pemasangan bagi kegunaan domestik sistem fotovoltaik solar telah dapat diturunkan dengan banyak kepada hanya RM 4,000 – 5,000 bagi setiap 1 kWp sistem yang dipasang.

Selaras dengan sasaran kerajaan untuk meningkatkan penghasilan tenaga elektrik boleh diperbaharui daripada solar, kerajaan telah memperkenalkan empat (4) fasa Stesen Fotovoltaik Solar Berskala Besar (LSSPV) yang dibuka untuk bidaan bermula daripada tahun 2016. Inisiatif ini adalah langkah penawaran kompetitif bagi menurunkan kos tenaga boleh diperbaharui daripada tenaga solar.

Jumlah sasaran tenaga elektrik boleh diperbaharui yang telah ditetapkan adalah sebanyak 1,000 MW atau pun 1 GW dengan beberapa syarikat yang telah memenangi bidaan dan berjaya mendapatkan kelulusan kerajaan bagi pembinaan LSSPV sehingga berkapasiti 50 MW bagi setiap stesen.

Tahniah dan syabas diucapkan kepada Universiti Teknologi Mara (UiTM) kerana telah berjaya mengoperasikan dua (2) stesen janakuasa fotovoltik solar berskala besar di Gambang, Pahang dan Pasir Gudang, Johor.

Stesen ini mula beroperasi pada bulan April 2019 dengan dimiliki dan dioperasikan oleh UEFSB melalui Special Purpose Vehicle (SPV), UiTM Power Sdn. Bhd. Kos pembangunan UiTM Solar Park I ini sebanyak RM 278 juta dengan 80% pembiayaan melalui terbitan sukuk. Melalui projek ini, UiTM telah diiktiraf sebagai universiti pertama di dunia yang membiayai projek hijau melalui penerbitan ASEAN Green SRI Sukuk.

Mula beroperasi pada November 2020, stesen janakuasa fotovoltaik solar Solar ini mempunyai kapasiti pengeluaran tenaga sebanyak 25 MW dan merupakan stesen kedua terbesar selepas UiTM Solar Park I (50 MW). Stesen janakuasa solar ini dijangkakan akan mengurangkan pelepasan karbon dioksida sebanyak 11,000 ton setiap tahun.

Dengan adanya UiTM Solar Park I 50 MW and UiTM Solar Park II 25 MW, UiTM berupaya menjana tenaga hijau (green energy) daripada sumber tenaga boleh diperbaharui sebanyak 75 MW. Ini belum lagi mengambil kira kapasiti penjanaan tenaga melalui projek “Solar Rooftop” yang telah atau dirancang untuk dipasang di lokasi lain di kampus cawangan UiTM di seluruh negara.

Dengan kapasiti penjanaan tenaga elektrik melalui fotovoltik solar sebanyak 75 MW melalui UiTM Solar Park I dan II, secara rasminya, UiTM telah diiktiraf sebagai universiti awam pertama di Malaysia dengan kemudahan penjanaan tenaga solar terbesar serta universiti awam pertama di Malaysia yang mengoperasikan stesen janakuasa fotovoltaik solar secara komersil. Kedua-dua LSSPV milik UiTM ini telah mendapat kelulusan bagi konsesi pembelian tenaga (PPA) dengan Tenaga Nasional Berhad (TNB) selama 30 tahun.

Sebanyak tujuh (7) perjanjian pembelian tenaga (PPA) telah ditandatangani bagi tujuan pemasangan fasiliti fotovoltaik solar bagi projek “On-Campus Energy Optimization and Solar Rooftop” untuk kampus UiTM di Dungun, Permatang Pauh, Jengka, Kuala Pilah, Alor Gajah, Segamat dan Bertam.

Projek fotovoltaik solar yang lain seperti LSS TNB 50 MW di Sepang (2018), Quantum Solar Park Malaysia, 50 MW di Pendang, Kedah serta beberapa lagi stesen LSS berkapasiti 50 MW bertempat di Gurun, Kuala Ketil di Kedah, Merchang di Terangganu, Jasin di Melaka dan Rembau di Negeri Sembilan.

Semoga perancangan dan pelaksanaan LSSPV di Malaysia dapat berjalan dengan lancar bagi mengurangkan kebergantungan negara kepada sumber tenaga tidak boleh diperbaharui. Dengan itu, import arang batu dapat dikurangkan secara langsung manakala kesan jejak karbon (carbon footprint) dapat diminimumkan secara tidak langsung, seterusnya diharapkan langkah ini dapat membantu dalam mitigasi perubahan iklim secara global.

Disediakan oleh:

Mohd Fadhzir Ahmad Kamaroddin (P. Tech, AMIChemE)

Pegawai Penyelidik Kanan, Institute of Future Energy, Universiti Teknologi Malaysia

Pelajar Tahun Akhir Doktor Falsafah (PhD) – Hydrogen Production

Fakulti Kejuruteraan, Universiti Putra Malaysia


DEKAT MUKA PUN ADA KUTU?!

Kutu merupakan spesies organisma yang kecil tetapi tidak dikategorikan sebagai serangga.

Ya, benar. Kutu bukan serangga kerana ciri-ciri serangga tidak ada pada fizikal seekor kutu.

Kutu datang daripada filum Arthropoda, iaitu satu kluster kumpulan besar dimana terdapat juga pecahan kumpulan dalaman seperti insecta (serangga), crustachea (udang) dan araknida (labah-labah).

Umumnya, kutu yang berinteraksi dengan manusia diketahui sebagai binatang yang hidup di kawasan rerambut tebal seperti di kepala dan di badan haiwan yang berbulu. Namun, terdapat juga kutu tinggal di kawasan kulit mamalia yang lain dan lebih tepatnya dikawasan liang roma muka.

Demodex spesies adalah kutu yang telah lama hidup bersama dengan spesies mamalia. Terdapat dua spesies Demodex yang ada pada manusia iaitu Demodex folliculorum dan Demodex brevis. Spesies Demodex diketahui sebagai spesies arthropoda yang paling kecil pernah dijumpai dan dikesan sebagai ‘parasitic mites’.

Kedua-dua spesies ini sangat umum dijumpai di sekitar muka manusia. Penemuan spesies ini pula telah terjadi pada tahun yang berbeza iaitu Demodex folliculorum (1842) dan Demodex brevis (1963). D. folliculorum dijumpai tinggal di dalam liang-liang roma (fair follicle) manakala D. brevis tinggal di kawasan kelenjar sebum yang berhubung dengan liang roma.

Kutu muka kelihatan agak ‘alien’ berbanding spesies kutu lain yang kita jumpa. Badannya terbahagi kepada dua bahagian. Bahagian pertama mempunyai lapan pasang kaki dan juga kepala. Bahagian kedua pula sangat panjang. Saiz badan Demodex hanya antara 0.3-0.5 mm sahaja.

Selain itu, warna tubuh badan pula agak lut cahaya sehinggakan kutu ini memilih untuk bergerak hanya pada waktu malam bagi mengelakkan terkena cahaya matahari. Kelajuan pergerakan pula hanyalah 8-16 cm per jam.

Apakah yang dimakan oleh kutu muka untuk hidup?

Kutu muka bukanlah spesies alien yang akan makan jantung manusia semasa kita tidur. Spesies ini hanya makan minyak dan sel-sel muka. Antara kawasan ‘hot spot’ di muka adalah bulu mata, pipi, kening dan dahi. Ada juga bukti bahawa kutu ini boleh berada di tempat lain seperti tengkuk, bulu badan dan kawasan kemaluan.

Dalam aspek pembiakan, Kutu Demodex mampu bertelur 15-20 biji telur sepanjang hidup. Ini kerana, kutu yang dewasa hanya hidup lebih kurang 3 minggu sahaja. Kawasan bersalin kutu ini adalah di dalam liang roma. Apabila terlalu banyak sisa-sisa telur yang menetas di kawasan liang roma, maka kawasan tersebut akan tersumbat.

Manusia dilahirkan tanpa kutu namun kita mewarisi kutu muka ini sejak 3 juta tahun terdahulu lagi. Boleh dikatakan kita semua mempunyai hubungan kekeluargaan melalui kutu muka. Apabila seorang bayi lahir, kutu daripada ibu, ayah, saudara mara akan dipindahkan melalui sentuhan kepada bayi tersebut.

Terdapat pelbagai industri kosmetik yang dilihat mengeluarkan pelbagai produk untuk membasmi kutu muka. Adakah ini bermaksud kutu muka sangat berbahaya dan kita wajib membeli produk tersebut?

Kehadiran kutu muka tidak merbahaya kepada manusia. Kalau berbahaya, sudah lama kita menghadapi ‘Pandemik Kutu Muka’. Kutu muka hanya akan memberikan ancaman kepada kita apabila populasinya terlalu banyak dan apabila seseorang itu mempunyai jenis kulit sensitif.

Kesan umum apabila terjadi serangan Demodex adalah kulit kemerah-merahan, kegatalan pada kulit dan ekzima. Jika terdapat banyak aktiviti Demodex dikawasan bulu mata, pesakit akan merasai kegatalan disitu dan kelihatan cecair yang mengeras (keratinization) di sekitar bulu mata.

Cara umum untuk menghalang muka kita dijajah oleh Demodex adalah dengan membasuh muka dua kali sehari menggunakan pencuci muka yang lembut. Kita juga boleh menggunakan ‘Tea tree oil’ pada kawasan yang mengalami kegatalan. Gunakan produk yang sesuai seperti direkomendasi oleh syarikat kosmetik. Jika terdapat serangan yang lebih teruk, segeralah bertemu dengan pakar kulit. Anda juga digalakkan membasuh bantal, selimut, penutup mata dan tuala muka dengan kerap.

1. https://www.healio.com/news/optometry/20120225/demodex-infestation-requires-immediate-aggressive-treatment-by-doctor-patient

2. https://www.ncbi.nlm.nih.gov/pmc/articles/PMC3884930/

3. https://www.sciencemag.org/news/2015/12/what-mites-your-face-say-about-where-you-came

4. https://www.medicalnewstoday.com/articles/321831#treatment


TIGA EKOR AYAM + TUJUH EKOR ITIK = 10 EKOR ANGSA?

Anda akan ketawa apabila melihat persamaan di atas. Tidak masuk akal. Dari sudut sains, unitnya sahaja tidak sama. Ibarat 3 kg + 4°C = 10 m. Kita tinggalkan sebentar kisah ayam, itik dan angsa tersebut. Sekarang kita cuba lihat satu istilah sains, iaitu Kehomogenan Dimensi (Dimensional Homogeneity).

Kehomogenan Dimensi adalah istilah merujuk pada persamaan yang mana unit di sebelah kanan dan di sebelah kiri adalah sama. Sebagai contoh mari kita lihat persamaan yang biasa kita lihat, iaitu persamaan gerakan linear.

Sepertimana yang diketahui, ‘v’ di sini merujuk pada halaju sebelum dan ‘u’ merujuk halaju selepas di dalam unit m/s. Manakala, ‘a’ merupakan pecutan di dalam unit m/s2 dan ‘s’ adalah sesaran di dalam unit m.

Terbukti persamaan di atas termasuk di dalam kategori persamaan yang Dimensinya homogen. Iaitu kuasa meter dan saat di sebelah kanan sama dengan sebelah kiri. Dan ya, anda boleh pergi jauh dengan melihat pelbagai persamaan lain seperti persamaan yang biasa kita lihat, Hukum Newton kedua, persamaan Bernoulli atau persamaan yang lebih rumit, persamaan Navier-Stokes. Kesemuanya persamaan ini mematuhi konsep Kehomogenan Dimensi.

Tetapi tahukah anda ada beberapa persamaan di bidang kejuruteraan yang konsepnya seperti ayam, itik dan angsa tadi? Dalam erti kata lain persamaan yang tidak mematuhi Kehomogenan Dimensi.

Sebagai contoh persamaan Hazen-William. Persamaan ini digunakan untuk mengira perbezaan tekanan dalam paip air. Persamaan ini diberikan oleh,

Di mana Q merupakan kadar alir di dalam m3/s, D adalah diameter paip, dp/dl adalah perbezaan tekanan per unit panjang. Tanpa perlu melihat jauh, disebabkan terdapat kuasa ‘pelik’ iaitu 2.63 dan 0.54, dapat diketahui persamaan ini tidak homogen dari segi dimensi.

Jadi persamaan ini salah. Mungkin itu yang terlintas di fikiran anda. Sebelum kita membuat kesimpulan, kita lihat satu lagi contoh persamaan lain, persamaan Manning. Persamaan ini digunakan untuk mencari halaju air bagi sistem aliran saluran terbuka (Open channel flow).

Di mana C merupakan pemalar rintangan aliran, R adalah jejari di dalam meter, dan S adalah kecerunan saluran (tiada unit). Manning membentangkan hasil kajiannya pada tahun 1889. Persamaan Manning ini hampir sama dengan apa yang telah dikemukakan oleh Gauckler pada 1868. Disebabkan hal ini terkadang persamaan ini juga dikenali dengan Persamaan Gauckler-Manning. Terdapat beberapa analisis penting terhadap persamaan ini dilakukan oleh Strickler pada 1923. Oleh yang demikian di Eropah persamaan ini lebih dikenali dengan Persamaan Gauckler-Manning- Strickler.

Sekarang mari kita lihat bentuk yang paling kerap digunakan untuk menggambarkan persamaan Manning ini. Di mana C di tukar kepada 1/n atau kepada K menurut Strickler.

Persamaan di atas ini adalah persamaan yang pelik. Ini kerana untuk menjadikan ia sebagai persamaan yang mematuhi konsep kehomogenan dimensi, pemalar n perlu mempunyai unit s/m1/3. Sedangkan n adalah pemalar tanpa unit seperti mana tercatat dalam buku dan jurnal. Jika diterima n dengan unit yang demikian, ianya juga susah untuk dihadam kerana unitnya yang agak pelik.

Katakanlah pemalar n ini mempunyai unit s/m1/3, jadi apabila persamaan di atas digunakan untuk mengira halaju aliran mengikut sistem Imperial, iaitu halaju di dalam unit kaki/saat (ft/s), sepatutnya nilai n ini ditukar kepada s/ft1/3. Namun ini amatlah menyukarkan kerana nilai n perlu ditukar untuk setiap kali pengiraan.

Terdapat pula cadangan bahawa unit s/m1/3 ini bukanlah untuk n, tetapi untuk nilai 1 di dalam persamaan tersebut. Inilah cadangan yang kelihatan terbaik meskipun masih membingungkan kerana 1 hanyalah nombor dan bukan sebarang parameter. Terdapat pelbagai cara lain turut dikemukakan namun, hakikatnya ianya tidak menutup kecacatan yang ada pada persamaan ini.

Jadi berbalik kepada isu asal, adakah persamaan-persamaan ini salah? Secara matematiknya boleh dikatakan salah, tetapi hakikatnya persamaan ini tidaklah salah secara keseluruhan. Apatah lagi persamaan-persamaan ini telah menunjukkan keputusan yang baik.

Persamaan Hazen-William misalnya, digunakan secara meluas di dalam reka bentuk sistem perpaipan seperti sistem pemercik (fire sprinkler systems), sistem pengagihan air (water supply networks)  dan sistem pengairan (irrigation systems). Manakala persamaan Manning pulasangat popular digunakan untuk permasalahan sistem aliran terbuka.

Persamaan-persamaan ini lebih dikenali dengan istilah persamaan empirikal, di mana ianya dihasilkan dengan membandingkan data-data uji kaji. Sebagai contoh, Manning telah menghasilkan persamaan tersebut dengan membandingkan data-data dari 170 uji kaji yang telah dilakukan.

Maka secara ringkasnya persamaan-persamaan ini hendaklah digunakan dengan berhati-hati dengan mengambil kira kekangan yang telah di nyatakan. Sebagai contoh Persamaan Hazen-William hanya boleh digunakan untuk air sahaja. Ia juga tidak mengambil kira kesan suhu dan kelikatan air tersebut.

Jadi adakah TIGA EKOR AYAM + TUJUH EKOR ITIK = 10 EKOR ANGSA itu benar? Jawapannya tidak. Kerana tiada data dari hasil uji kaji menyatakan sedemikian, kecuali jika para pembaca dapat membuktikannya.

Disediakan oleh,

Nurudin Abdul Settar

Pensyarah Bidang Kejuruteraan.


HASIL TABURAN GRAF SURAH AL-QURAN YANG MENAKJUBKAN!

17 Ramadan telah dipilih oleh jumhur ulama’ sebagai hari Nuzul al-Quran. Terdapat juga beberapa ulama’ yang berpendapat bahawa peristiwa ini berlaku pada tanggal 7 Ramadan, 18 Ramadan, 21 Ramadan atau 24 Ramadan. Walaubagaimanapun, perbezaan-perbezaan ini mempunyai ijtihad tersendiri di kalangan ulama’ dan hanya Allah sahaja Maha Mengetahui kebenarannya. Walaupun demikian, kita perlu mengimani kalam Allah yang menyatakan bahawa al-Quran ini diturunkan dalam bulan Ramadan sebagaimana firman-Nya di dalam surah al-Baqarah ayat 185:

Maksudnya : “Bulan Ramadan, bulan yang di dalamnya diturunkan Al-Quran sebagai petunjuk bagi manusia dan penjelasan mengenai petunjuk itu serta pembeza (antara haq dan batil).”

Nuzul al-Quran merupakan peristiwa penurunan Al-Quran dari langit kepada Nabi Allah yang terakhir dengan melalui dua tahap utama.

1. Al-Quran diambil oleh Malaikat Jibril di Lauh Mahfuz dengan perintah dan keizinan Allah, lalu diturunkan ke langit dunia (Baital-Izzah) secara sekaligus.

2. Al-Quran diturunkan kepada Nabi Muhammad S.A.W secara beransur-ansur selama 23 tahun dari langit dunia melalui Malaikat Jibril dalam beberapa cara, antaranya ialah Malaikat Jibril memasukkan ayat ke dalam hati Nabi S.A.W ketika Baginda S.A.W tidak terkesan oleh panca indera, tetapi, Baginda S.A.W merasa bahawa wahyu itu berada di dalam hatinya, dan Malaikat memperlihatkan dirinya sebagai seorang lelaki dengan menyampaikan ayat kepada Baginda S.A.W sehingga Baginda S.A.W menghafaz ayat yang diturunkan itu sebelum disampaikan kepada sahabat-sahabat Baginda S.A.W.

Al-Quran diturunkan kepada Nabi Muhammad S.A.W sebagai wasilah utama penyampaian kalam Allah kepada umat manusia seluruhnya sebagai satu panduan kehidupan. Firman Allah S.W.T dalam Surah As-Sad, ayat 29 :

Maksudnya: “(Al-Quran ini) sebuah Kitab yang Kami turunkan kepadamu (dan umatmu Wahai Muhammad), -Kitab yang banyak faedah-faedah dan manfaatnya, untuk orang-orang yang berakal sempurna beringat mengambil iktibar.”

Al-Quran merupakan kitab yang begitu istimewa dan tidak tertanding dengan mana-mana kitab. Terlalu banyak keistimewaan yang terkandung dalam Kitabullah ini. Tetapi, pada artikel kali ini, saya ingin menekankan satu sisi dalam salah satu keistimewaannya iaitu mukjizat.

Firman Allah S.W.T dalam Surah al-Isra’ ayat 88 :

Maksudnya: “Katakanlah (hai Muhammad) sesungguhnya jika sekalian manusia dan jin berhimpun demi mendatangkan sesuatu yang sebanding dengan al-Quran, mereka tidak akan mampu mendatangkannya walaupun mereka saling membantu.”

Dalam kitab al-I’jaz al-Ilmi oleh Yusuf al-Haj Ahmad menyebut bahawa : “Tidak diragukan lagi bahawa sudut kemukjizatan Al-Quran al-Karim begitu pelbagai dan tepat. Dari aspek kepelbagaiannnya antara lain kemukjizatan saintifik, kemukjizatan legislatif, kemukjizatan retorik, kemukjizatan metafisik, kemudian yang terakhir kemukjizatan artistik-ilustratif. Sementara dari ketepatannya, kita boleh melihat sejumlah amaran yang dibuktikan kebenarannya oleh sains moden dari waktu ke waktu. Fakta-fakta alamiah (bahanal) mahupun imbahanal ini semakin menegaskan dan mendukung isyarat yang diberitakan al-Quran.”

Al-Quran tidak hanya terbatas pada sesuatu perkara sahaja, tetapi meliputi keseluruhan pengetahuan yang ‘haq’ atau benar, dan diterima bersama oleh fitrah, akal, dan wahyu. Syed Muhammad Naquib al-Attas pernah menyebut bahawa Al-Quran harus dilihat bukan semata-mata sebagai sebuah kitab suci yang hanya dibaca dengan tertib, tetapi sebagai sumber ilmu, sama ada ilmu pengetahuan ataupun ilmu pengenalan.

Al-Quran sebagai satu mukjizat mampu mencabar akal manusia untuk mencari dan meyakini kebesaran Allah yang Maha Hebat dalam setiap penciptaan dan aturan sama ada secara tersurat mahupun tersirat. Keunikan yang terdapat dalam penyusunan kandungan Al-Quran merupakan satu daripada pelbagai bentuk keunikan dan kehebatan yang terdapat dalam mukjizat Al-Quran.

Beberapa pengkaji telah berusaha untuk meneliti, mendalami dan mengkaji isi kandungan Al-Quran bagi melihat keunikan dan kehebatan susunannya. Antara kajian perihal ini telah dijalankan oleh Mohd Arip Kasmo pada tahun 2010 kerana usaha beliau bagi membidas pertikaian-pertikaian orientalis Barat dan penyebar agama Kristian terhadap kebenaran Al-Quran. Manakala, bagi penulisan ini, saya merujuk kepada dapatan kajian oleh Hazwani Che Ab Rahman, Nur Asyikin Hamdan, Abdul Latif Samian dan Nazri Muslim, yang telah dilakukan pada tahun 2016.

Kajian ini terlaksana melalui kaedah pemasukan maklumat nombor-nombor daripada penyusunan Al-Quran yang melibatkan bilangan ayat, kronologi diturunkan surah, dan kedudukan nama surah (nombor surah) ke dalam perisian Microsoft Excel dan seterusnya mengarahkan graf taburan yang diinginkan.

Kajian ini adalah lanjutan daripada dapatan kajian Mohd Arip Kasmo dengan dapatan yang sangat menakjubkan!

Graf taburan pertama yang dibentuk ialah suatu graf yang melibatkan nombor atau kedudukan nama surah dan bilangan ayat bagi setiap surah dalam Al-Quran. Pemasukan maklumat pada Microsoft Excel dalam sel seperti yang ditunjukkan dalam rajah di atas.

Pemasukan nama surah yang bermula dengan surah terakhir ini dilakukan bertujuan untuk membentuk hasil yang lebih jelas kelihatan pada kedudukan yang sepatutnya. Seterusnya, Microsoft Excel diarah untuk membina suatu graf taburan berdasarkan maklumat-maklumat yang telah disenaraikan dengan paksi-x mewakili kedudukan nama surah dan paksi-y mewakili bilangan ayat bagi surah masing-masing.

Berikut merupakan hasil graf taburan tersebut :

Graf taburan yang terhasil menunjukkan surah an-Nass merupakan suatu titik yang menghampiri asalan, manakala surah al-Fatihah mewakili titik yang paling jauh kerana kedudukan surah al-Fatihah yang diletakkan dalam sel yang berada di kedudukan ke-114 dalam Microsoft Excel.

Graf taburan ini kemudiannya digunakan untuk proses seterusnya iaitu proses penyambungan titik-titik yang terlibat seperti pada rajah di bawah.

Kalimah yang terbentuk hasil daripada penyambungan titik-titik koordinat ini ialah Allah dengan ejaan jawi.

Pada sudut pandang yang sedikit berbeza, cantuman titik-titik koordinat pada graf yang sama dapat membentuk satu perkataan lain, iaitu kalimah nama pemilik junjungan besar Nabi Muhammad S.A.W dalam tulisan jawi.

Justeru, dua kalimah yang terhasil daripada cantuman taburan titik-titik koordinat untuk graf pertama ini merupakan dua kalimah yang terdapat pada kunci agama Islam, iaitu Syahadah.

Graf taburan yang kedua adalah dibentuk melalui pemasukan kedudukan nama surah (nombor surah) dan kronologi penurunan surah-surah tersebut. Pemasukan maklumat pada Microsoft Excel pada sel seperti yang ditunjukkan dalam rajah tersebut.

Pada bahagian ini, hasil penelitian yang berulang kali membawa pengkaji kepada satu lagi penemuan kalimah jawi.

Pandangan kalimah yang muncul dari sudut ini masih tidak jelas seperti yang ingin digambarkan, lalu dilakukan putaran rajah 5 mengikut arah lawan jam sebanyak 90 darjah.

Nampak tak apa yang saya nampak? Subhanallah!

Penemuan-penemuan ini merupakan bukti bahawa Al-Quran bukan kitab rekaan manusia, tetapi, ia milik Allah Yang Maha Mengatur dan Membentuk segala sesuatu. Mustahil bagi manusia untuk melakar kalimah yang amat bermakna ini, sedangkan ketika penurunan Al-Quran selengkapnya, masih belum wujud sistem nombor Muslim, kertas, atau graf taburan seperti yang wujud pada hari ini. Malah, pembangunan sistem graf ini memerlukan kepada sistem penomboran yang menunjukkan susunan dan ketepatan sesuatu perkara.

Abdul Latif Samian menyatakan bahawa penomboran kepada surah dan bilangan ayat di dalam Al-Quran menunjukkan peranan nombor yang penting bagi memastikan Al-Quran berada dalam keadaan tersusun di mana nombor merupakan makhluk Tuhan dan setiap sesuatu di alam ini semestinya boleh dinomborkan.

Sesungguhnya Allah S.W.T bersifat Maha Merancang, Maha Menghitung, Maha Membentuk dan Maha Hebat dalam setiap perkiraan yang dilakukan.

Selain itu, penemuan ini juga membuktikan bahawa Al-Quran merupakan mukjizat yang bukan semata-mata menjadi pegangan dan mentauhidkan Allah, malah merangkumi sains matematik dan penomboran yang memenuhi kehendak manusia berilmu. Malah, dalam ilmu pengkomputeran yang menguasai dunia moden hari ini turut terhasil asasnya daripada Al-Quran melalui pembuktian ahli sejarawan bahawa tokoh ilmuwan Islam, Al-Biruni merupakan pencipta komputer pertama di dunia apabila beliau menemui “0” dan angka “1” dalam formula matematiknya yang berasaskan Al-Quran.

Sesungguhnya ilmu-ilmu yang terkandung dalam kitab ini sudah cukup membuktikan maha luasnya ilmu Allah. Allahuakbar!

Maksudnya : “Katakanlah: Sekiranya lautan menjadi tinta untuk (menulis) kalimat-kalimat Tuhanku, sungguh habislah lautan itu sebelum habis (ditulis) kalimat-kalimat Tuhanku, meskipun Kami datangkan tambahan sebanyak itu (pula)”. – Surah al-Kahfi : 109

Oleh yang demikian, Al-Quran merupakan kitab yang perlu dipercayai dan diimani sepenuhnya walaupun penerangan ayat-ayat Al-Quran secara rasional dan mantiknya bertentangan dengan pemikiran seseorang yang lain. Dan beriman dengan  Al-Quran merupakan salah satu daripada rukun Iman.

Seperkara lagi perkara yang perlu kita sedar bahawa di Mahsyar nanti hanya dua amalan sahaja yang akan berani berkata-kata di hadapan Allah bagi membela tuannya, iaitu puasa dan membaca Al-Quran. Maka, bagi mereka yang mengimpikan keredhaan Allah dan Syurga-Nya, sudah pasti mereka akan merebut peluang yang diberikan Allah pada saat ini di bulan Ramadan untuk berpuasa dengan erti ibadah yang sebenar dan memperbanyakkan bacaan Al-Quran bagi mendapatkan dua syafaat utama ini untuk membantu mereka bersuara di hadapan Allah tika mana semua makhluk termasuklah para Nabi dan Rasul ketika itu hanya mampu diam membisu dan tunduk ketakutan akan kedahsyatan kemurkaan Allah S.W.T.

Apakah kita termasuk dalam golongan ‘mereka’ ini? Jawablah sendiri. Muhasabah.

1. IMAN-2016-0403-05.pdf (ukm.my)

2. Pejabat Mufti Wilayah Persekutuan – BAYAN LINNAS SIRI KE-28: NUZUL AL-QURAN DAN PERPADUAN UMMAH (muftiwp.gov.my)

3. TARIKH NUZUL AL-QUR’AN: SATU PERBINCANGAN – Abu Anas Madani


‘Kalau korang jadi banduan ni, apa korang buat? – Dilema Banduan’

Haziq dan Peah telahpun menjadi penjenayah!

Mula berkenalan pada 18 Jun 2019, Haziq dan Peah telah berkomplot untuk merompak Bank Nilapor yang terletak di daerah Value 3, di negara District 9. Mereka merancang rompakan mereka dengan penuh teliti, bagaimana wang akan dibawa keluar, kereta apa yang akan mereka gunakan. Mereka yakin mereka akan berjaya.

Tapi ternyata, pasukan polis di daerah Value 3 lebih hebat. Tak sampai 15 minit rompakan di Bank Nilapor berlaku, Haziq dan Peah telah ditangkap, dan mereka berdua dikurung dalam dua lokasi yang berbeza.

Menurut hukum negara District 9, mereka yang ditahan kerana merompak akan dipenjara selama maksimum 5 tahun lamanya. Ini bermakna, Haziq dan Peah akan dipenjara dan masing-masing akan menerima hukuman untuk tempoh 5 tahun penjara.

Namun pihak peguam memberikan pilihan kepada Haziq dan Peah.

Pilihannya adalah:

Sekiranya anda menjadi Haziq atau Peah, adakah anda akan membelot rakan anda?

Situasi di atas merupakan salah satu contoh konsep matematik yang dipanggil sebagai Teori Permainan (Game Theory), salah satu cabang pemodelan matematik yang melibatkan beberapa orang pemain (dalam kes ini Haziq dan Peah) yang dianggap sebagai orang yang rasional.

Teori matematik ini ada banyak aplikasinya dalam dunia sebenar, terutamanya dalam bidang ekonomi, kerana selain menganggap ekonomi sebagai satu isu yang bersifat kebarangkalian, pemain dalam bidang ekonomi (seperti pengeluar dan pembeli) boleh dimodelkan sebagai pemain yang rasional.

Orang pertama yang meneroka konsep Teori Permainan ini ialah John von Neumann, seorang ahli matematik dan juga polymath (pakar pelbagai bidang) dalam makalahnya On the Theory of Games of Strategy pada tahun 1928. Orang pertama yang menghuraikan dengan lebih mendalam tentang perkara ini ialah John Nash, ahli matematik dan juga pemenang Anugerah Nobel dalam bidang ekonomi pada tahun 1994.

Berbalik kepada situasi Haziq dan Peah tadi, adakah anda telah membuat keputusan sama ada mereka patut membelot rakan mereka atau tidak?

Menurut John Nash (dan model matematik beliau), mereka sepatutnya membelot antara satu sama lain.

Menurut John Nash, dalam konsep situasi seperti ini, apabila wujud dua pemain yang saling mempunyai kepentingan mereka sendiri, maka akan wujud satu bentuk stratergi dominan yang berpaksikan kepada Keseimbangan Nash (Nash Equilibrium), satu bentuk keseimbangan yang hadir dari model matematik tadi.

Jadi, ayuh kita modelkan situasi Haziq dan Peah tadi menjadi satu model matematik dengan angka.

Kita akan letakkan angka berdasarkan kepada berapa tahun mereka akan dipenjara, dan kita akan memberi nilai negatif kerana penjara adalah suatu yang buruk (negatif).

Perlu ditekankan juga bahawa mereka tidak mampu berinteraksi antara satu sama lain, jadi mereka tidak tahu sama ada mereka dikhianati atau tidak, sampailah ke tarikh kes dibicarakan. Perlu diingatkan juga bahawa Haziq dan Peah bukan kekasih atau kawan baik. Maka, tiada masalah pun untuk mereka saling mengkhianati antara satu sama lain.

Situasi 1: Haziq dan Peah saling menuduh antara satu sama lain. Mereka (kedua-duanya) akan dipenjara selama 3 tahun. (Haziq: -3 / Peah: -3)

Situasi 2: Haziq menuduh Peah, dan Peah diam. Maka Haziq akan bebas, namun Peah akan menerima penjara maksimum 5 tahun. (Haziq: 0 / Peah: -5)

Situasi 3: Peah menuduh Haziq, dan Haziq diam. Maka Peah akan bebas, dan Haziq akan dipenjara maksimum 5 tahun. (Haziq: -5 / Peah: 0)

Situasi 4: Peah dan Haziq sama-sama diam. Pihak pendakwaan akan menghukum berdasarkan bukti yang ada, dan mereka berdua akan dihukum penjara selama 2 tahun. (Haziq: -2 / Peah: -2)

Di bawah adalah satu matriks yang kita dapat keluarkan berdasarkan situasi di atas.

Mungkin jawapan kepada soalan adakah mereka akan membelot antara satu sama lain akan memeranjatkan anda. Namun, jawapan paling rasional untuk soalan ini adalah mereka perlu membelot atau mengkhianati rakan mereka sendiri.

Hal ini adalah kerana dengan mengkhianati rakan mereka, mereka akan mendapat ganjaran yang lebih tinggi (ingat, pada asalnya mereka adalah penjenayah, dan mereka memang mengejar ganjaran sahaja).

Sekiranya mereka memahami situasi mereka, sudah tentu mereka inginkan ganjaran tempoh penjara paling pendek, iaitu 2 tahun jika mereka tidak saling menuduh, namun terdapat ganjaran yang lebih baik dari dipenjara 2 tahun, iaitu tidak dipenjarakan langsung. Maka dengan berkhianat, mereka akan mempunyai kebarangkalian sama ada tidak dipenjara (0) atau dipenjara (-3), sedangkan sekiranya mereka diam, mereka mempunyai kebarangkalian dipenjara selama 2 tahun (-2) atau 5 tahun (-5).

Dalam kes ini, situasi di mana Haziq khianat dan Peah khianat adalah apa yang kita panggil sebagai Keseimbangan Nash (Nash Equilibrium) kerana pada situasi ini terletaknya penyelesaian yang stabil bagi setiap pemain (dengan anggapan bahawa setiap pemain adalah rasional dan objektif).

Model di atas adalah salah satu model yang bagus untuk diteroka, namun dalam dunia yang sebenar, akan berlakunya ‘personal bias’ yang akan mengurangkan kerasionalan pemain.

Sebagai contoh, mungkin kedua-dua pemain mempunyai kepercayaan yang kuat terhadap satu sama lain, jadi mereka mungkin tidak akan mengkhianati rakan mereka.

Antara contoh lain adalah mungkin Haziq merupakan seorang yang berpengaruh di daerah Value 3. Maka, Peah takut untuk mengkhianati Haziq.

Justeru, model ini berguna hanya dalam keadaan ideal sahaja.

Model Prisoner’s Dilemma ini sebenarnya boleh diaplikasikan dalam situasi semasa kita.

Semenjak COVID-19 menyerang negara kita, kita telah menempuh PKP, PKPD, PKPP dan PKPB. Ramai yang takut dengan ancaman keselamatan kesihatan yang dibawa oleh COVID-19. Namun, ramai juga yang berpandangan bahawa kita perlu membuka semula sektor ekonomi kita kerana ramai yang sengsara akibat daripada ketiadaan duit kerana tiada pekerjaan dapat dilakukan sewaktu PKP berlangsung.

Maka, kita ada situasi yang hampir sama dengan situasi di atas. Objektif utama kita adalah untuk mengurangkan jumlah kes dan penularan wabak COVID-19.

Sama seperti contoh tadi, kita akan memberi nilai matematik kepada setiap situasi. Untuk situasi yang mengekang penularan COVID-19, kita akan memberi nilai positif (+1), dan untuk situasi yang mungkin akan menambah bilangan kes COVID-19, kita akan memberi nilai negative (-1).

Pilihan kita adalah:

1. Membuka sektor ekonomi, namun ia akan meningkatkan risiko penularan wabak COVID-19 (-1).

2. Tidak membuka sektor ekonomi, dan tiada interaksi antara pekerja, tiada kluster tempat kerja, dan risiko penularan wabak COVID-19 adalah rendah (+1).

3. Membuat Perintah Kawalan Pergerakan, dan ini akan mengurangkan risiko penularan wabak COVID-19 (+1).

4. Tidak membuat Perintah Kawalan Pergerakan, dan ini akan menambah risiko penularan wabak COVID-19 (-1).

Sekiranya dilihat dari sudut kesihatan melawan ekonomi, maka matriks kita akan menjadi seperti berikut :

Melihat kepada matriks yang sama secara objektifnya, salah satu cara yang paling berkesan sebenarnya adalah dengan mengadakan PKP semula dengan sektor ekonomi ditutup (+1,+1) bagi mengekang wabak COVID-19.

Inilah Keseimbangan Nash kita, dan merupakan satu strategi yang dominan. Namun, hal ini hanyalah wujud dalam satu dunia yang ideal.

Di alam realiti, pemain utama bagi perlawanan menentang COVID-19 terdiri daripada pelbagai pihak seperti orang ramai, penguatkuasa, pihak kerajaan, petugas barisan hadapan dan juga pihak industri ekonomi sendiri.

Untuk orang ramai, menurut World Economic Forum, terdapat beberapa fasa yang akan kita lalui apabila terjadinya sesuatu tragedi. Untuk tragedi pandemik dalam jangkamasa yang panjang ini, kita sebenarnya telahpun melepasi fasa “honeymoon”, dan kita sekarang sebenarnya dalam fasa “second disaster”, kerana kita sekarang sedang berhadapan dengan gelombang keempat COVID-19.

Lockdown itu sendiri merupakan satu bebanan jiwa, kerana sifat manusia bukanlah untuk berterusan mengurungkan diri mereka sendiri. Mereka memerlukan interaksi sosial dan sentuhan manusia.

Justeru, adalah dapat difahami sekiranya berlaku banyak kecelaruan jiwa pada waktu ini, kerana kita semua sedang berada dalam situasi yang sama – tertekan dan terus berharap agar situasi kita akan lebih sejahtera. Kerajaan juga boleh membantu, sekiranya membuat apa-apa PKP di masa hadapan, dengan menyediakan bantuan bersasar kepada golongan yang terjejas akibat PKP.

Sektor ekonomi pula perlu faham bahawa perkembangan ekonomi juga akan terjejas akibat pertambahan bilangan kes, dan kita sendiri tidak mahu mengikut jejak langkah India yang menjadi neraka COVID-19 kerana tidak mampu mengekang wabak COVID-19.

Dengan keupayaan sektor kesihatan yang terhad, untuk kesekian kalinya, kita perlu mencuba untuk melandaikan lekukan akibat dari kes terbaru COVID-19. Kita berada dalam persimpangan – ‘The COVID Dilemma’, kerana menurut The Edge Market, ekonomi Malaysia akan runtuh sekiranya kita mengadakan PKP sekali lagi. Pada masa yang sama, katil-katil hospital semakin penuh dan petugas barisan hadapan kita semakin penat dalam menempuh gelombang baharu ini.

Kita doakan yang terbaik buat mereka, dan buat kita semua.

(Gelombang Pertama: Pelancong China. Gelombang Kedua: Kluster Tabligh. Gelombang Ketiga: PKP Sabah. Gelombang Keempat: Sekarang)

“Prisoner’s Dilemma”. Elvis Picardo, Investopedia (2021). https://www.investopedia.com/articles/investing/110513/utilizing-prisoners-dilemma-business-and-economy.asp

“Nash Equilibrium”. James Chen, Investopedia (2021). https://www.investopedia.com/terms/n/nash-equilibrium.asp#:~:text=The%20Nash%20equilibrium%20is%20a%20decision%2Dmaking%20theorem%20within%20game,the%20decisions%20of%20other%20players.

“Lockdown is the world’s biggest psychological experiment – and we will pay the price”. E. V. Hoof, World Economic Forum (2020). https://www.weforum.org/agenda/2020/04/this-is-the-psychological-side-of-the-covid-19-pandemic-that-were-ignoring/

“Covid: Lockdown loneliness could leave people ‘stuck’, charity warns”. A. Moss, R. England, BBC (2021). https://www.bbc.com/news/uk-england-56808885

“Think-tank: Total lockdown would bring Malaysia to brink of economic collapse”. A. C. Shankar, The Edge Market (2021). https://www.theedgemarkets.com/article/thinktank-total-lockdown-would-bring-malaysia-brink-economic-collapse


PLASTIK-MIKRO DARI BARANG PLASTIK MAMPU MEMASUKI URI-URI MANUSIA

Bayangkan anda adalah seorang ibu yang mengandung, dan di dalam uri anda terdapat satu bahan asing yang anda tidak tahu datang dari mana. Para saintis pula tertanya-tanya bagaimana plastik-mikro ini mampu menembusi dinding darah merah dan berkumpul di dalam uri-uri tersebut.

Pada Januari 2021, Jurnal Environment International, volume 146 di laman web Science Direct telah menerbitkan satu artikel yang penting kepada bidang kesihatan iaitu Plasticenta: First evidence of microplastics in human placenta.

Keseluruhan artikel ini menerangkan tentang penemuan pertama plastik-mikro di dalam uri-uri manusia serta memberikan andaian proses plastik-mikro itu mampu memasuki saluran darah manusia. Partikel ini hanyak bersaiz besar sedikit daripada sel darah merah iaitu sekitar 5-10 mikrometer sahaja. Sumber plastik-mikro juga ditemui pula sangat rapat dengan aktiviti harian seorang wanita.

Memandangkan eksperimen ini telah melibatkan manusia, jawatankuasa eksperimen telah menyatakan bahawa segala protokol telah dipatuhi mengikut kesesuaian Ethical Committee Lazio 1 (Protocol N. 352/CE Lazio 1; March 31th, 2020), dan Code of Ethics of the World Medical Association (Declaration of Helsinki).

1. Pemilihan ibu mengandung.

Dalam proses sains, ini dipanggil sebagai pemilihan sampel kajian. Eksperimen ini telah memilih enam orang wanita yang dalam proses bakal melahirkan anak. Oleh kerana eksperimen ini menggunakan sampel manusia, para ibu telah diterangkan dengan jelas segala protokol dan syarat-syarat di dalam eksperimen.

Apa yang menariknya, para ibu ini telah di pantau selama berbulan-bulan bagi mengelakkan kontaminasi plastik-mikro sepanjang tempoh mereka mengandung. Pelbagai pantang larang eksperimen telah disenaraikan untuk mereka.

Antara larangannya adalah bebas penyakit, tidak mengambil mana-mana ubat sepanjang tempoh pengawasan, tidak terlibat dengan aktiviti tidak sihat dan pelbagai lagi. Kawalan ini sangat penting untuk mengelakkan keraguan terhadap hasil kajian yang akan diperoleh.

2. SOP semasa melahirkan bayi

Sebelum proses melahirkan bayi, doktor telah menetapkan SOP yang penting bagi meminimumkan segala kemungkinan kontaminasi silang yang akan terjadi. Memandangkan admin belum pernah masuk ke labour room, jadi admin kurang mendapat gambaran kelengkapan alat di tempat bersalin.

3. Analisis partikel di dalam Uri

Setelah proses bersalin selesai, uri diambil dan dipotong kepada beberapa bahagian seperti bahagian uri ibu, bahagian uri janin dan bahagian membrane chorio amnio. Uri tersebut disimpan pada tahap beku -20°C. Partikel di dalam uri dianalisis menggunakan Raman Microscopy dan hasilnya diterangkan pada bahagian hasil kajian.

Keputusan yang agak mengejutkan telah ditemui. Saintis telah menemui sebanyak 1 jenis partikel halus (plastik-mikro) di dalam 4 uri daripada 6 sampel yang ada. Saiz bagi setiap partikel pula telah melebihi daripada 5 mikrometer.

Untuk pengetahuan anda, salur darah manusia terbina daripada dinding sel yang hanya setebal satu sel. Sel darah merah pula berdiameter 6 mikrometer dan tebal 2 mikrometer. Bahan merentas melalui dinding kapilari darah tidak mungkin terjadi jika saiznya sebesar 5 mikrometer. Malah, banyak juga komponen bahan mineral tidak mampu menembusi dinding kapilari darah.

Apakah jenis plastik-mikro yang dijumpai?

‘Polypropylene dan Iron Hydroksida Oksida Kuning’

Polypropypene adalah jenis polimer yang kita boleh temukan pada bahan membungkus, bahan industri serta pembuatan tekstil. Manakala, Iron Hydroksida Oksida Kuning pula banyak digunakan di dalam perawatan air akuarium. Antara bahan lain yang telah mereka nyatakan adalah,

1. bahan mengecat

2. bahan salutan cat

3. plaster

4. gam

5. bahan kosmetik

6. bahan penjagaan peribadi

Semua bahan-bahan diatas adalah peralatan yang sering kita gunakan. Wanita sering menggunakan peralatan plastik, kosmetik serta alat penjagaan peribadi. Manakala, bahan mengecat, plaster dan gam berkemungkinan disebabkan oleh aktiviti suami ataupun melalui kawasan-kawasan bengkel.

Persoalan yang besar disini adalah bagaimana bahan sintetik yang agak besar itu mampu memasuki salur darah dan seterusnya sampai ke kawasan uri-uri. Persoalan ini belum terjawab secara saintifik lagi tetapi saintis cuba memberikan andaian bebas dan logik terhadap kejadian ini.

Saintis mengandaikan bahawa mustahil bahan plastik tersebut memasuki melalui rentas bahan melalui dinding salur darah, malah mustahil juga melalui aktiviti respirasi. Hal ini kerana salur darah yang wujud di dalam paru-paru adalah sangat sensitif dan hanya bahan gas seperti Oksigen dan Karbon dioksida yang mampu meresap masuk ke dalam darah.

Penemuan bahan polimer di dalam sistem badan haiwan ini bukanlah sesuatu yang baru. Micropartical ini mampu dijumpai di dalam banyak sistem pemakanan hidupan laut seperti sotong, ikan dan moluska (seperti kerang).

Kehadiran bahan plastik-mikro ini mampu mengganggu sistem pertahanan badan untuk uri-uri, signal tumbesaran kepada janin, jangkitan patogen, gangguan fisiologi dan sebagainya. Tetapi perkara yang disebut ini hanyalah andaian kerana tiada data yang sahih diperolehi lagi buat masa sekarang.

Bagi wanita mengandung, cuba kurangkan;

Dan yang terakhir, jangan mengidam sesuatu pada jam 3 pagi. Masa tu 7 Eleven pun dah tutup kerana PKP ni.

1. Plasticenta: First evidence of microplastics in human placenta https://www.sciencedirect.com/science/article/pii/S0160412020322297

2. https://www.creativemechanisms.com/blog/all-about-polypropylene-pp-plastic

3. https://www.sciencedirect.com/topics/earth-and-planetary-sciences/iron-hydroxide


Kenapa Nak Kira Suhu Berbeza – beza Unit? Selsius La, Fahrenheit La Kelvin La, Mana Satu Paling Bagus?

Sekali lagi Haziq bergaduh dengan Peah. Peah telah berjaya mencipta skala suhu yang baharu dan dinamakan dengan darjah Peah. Haziq rasa tercabar dan kemudian turut mencipta skala suhu yang baharu. Hasilnya mereka bergaduh, skala suhu manakah yang lebih baik.

Mungkin kita dapat membantu menyelesaikan permasalahan ini, namun sebelum itu mungkin kita patut lihat skala-skala suhu yang wujud setakat ini.

Saintis terkenal Isaac Newton (1642-1727) telah mencipta skala suhunya pada tahun 1701. Beliau menetapkan suhu rujukan 0 sebagai suhu di mana pembekuan air mula berlaku dan suhu rujukan kedua adalah suhu badan manusia iaitu pada 12. Simbol yang digunakan untuk suhu ini adalah °N.

Skala suhu ini pula dicipta oleh Ole Christensen Rømer (1644 -1710) seorang ahli astronomi Denmark pada tahun 1701. Beliau menetapkan  suhu 0 kepada suhu di mana Brine (campuran air-garam) membeku dan suhu 60 untuk suhu air mendidih. Simbol yang digunakan adalah °Rf, namun terkadang simbol untuk suhu ini juga ditulis sebagai °R, namun simbol ini tidak digunakan kerana untuk mengelakkan kekeliruan dengan simbol suhu Rankine.

Skala suhu ini diperkenalkan oleh seorang ahli fizik,  Daniel Gabriel Fahrenheit (1686-1736) pada tahun 1724. Beliau mengadaptasi Skala Romer ke sistem skalanya. Beliau melakukan beberapa perubahan suhu rujukan kepada sistem skala beliau namun yang rujukan terakhir yang ditetapkan adalah suhu 32 untuk suhu di mana pembekuan bermula dan 212 suhu di mana air mula mendidih. Skala suhu ini masih digunakan secara meluas di Amerika Syarikat. Simbol °F digunakan untuk merujuk suhu ini.

Skala ini dicipta oleh René Antoine Ferchault de Réaumur (1683-1757) pada tahun 1730. Suhu 0 ditetapkan kepada suhu air membeku dan 80 untuk suhu air mendidih. Skala suhu ini pernah digunakan secara meluas di Eropah sebelum ianya kini hampir pupus. Simbol °Ré, °Re dan  °r digunakan untuk merujuk pada suhu ini.

Skala ini dicipta oleh Joseph Nicolas Delisle (1688 -1768), seorang ahli astronomi Perancis. Skala ini dicipta pada 1732 dengan menggunakan suhu 0 untuk suhu air mendidih sebagai suhu rujukan. Tiada suhu rujukan untuk takat suhu bawah. Pada tahun  1738,  seorang profesor bidang perubatan dan anatomi, Josias Weitbrecht (1702 -1747) membuat sedikit perubahan pada skala Delisle dengan menambah suhu 150 untuk suhu air mula membeku. Skala ini berbeza dengan skala yang sebelum ini. Ini kerana makin panas sesuatu benda, suhunya makin mengecil, begitu pula makin sejuk sesuatu benda suhunya makin meninggi. Simbol °D digunakan untuk suhu ini.

Skala ini dicipta oleh Anders Celsius (1701 – 1744) seorang ahli astronomi dari Sweden. Pada tahun 1742, beliau mereka skala ini dengan menetapkan suhu 100 sebagai suhu air membeku dan suhu 0 sebagai suhu air mendidih. Ya, skala ini sama dengan pendekatan oleh Delisle pada skalanya. Namun pada tahun 1743, seorang ahli fizik Jean Pierre Christin telah menerbalikkan sistem skala ini dengan menetapkan suhu 0 sebagai suhu air membeku dan 100 sebagai suhu air mendidih. Skala ini menggunakan simbol °C.  Jadi, skala Celsius yang dipakai sekarang bukanlah skala yang asli dari encik Celsius.

Skala ini dicipta oleh William Thomson (1824 –1907) seorang ahli matematik, saintis dan jurutera British. Skala ini adalah skala sifar mutlak (Absolute zero). Ini bermakna suhu paling rendah ialah 0. William Thomson membuat pengiraan titik sifat mutlak dan mendapati suhu tersebut adalah pada -273.15°C. Mana tiada nilai negatif pada skala Kelvin. Menariknya lagi skala ini, skala ini tidak diawali dengan perkataan darjah. Memadai menyebut 3 K sahaja (disebut tiga Kelvin).

Skala ini dicipta oleh Macquorn Rankine (1820 –1872) seorang ahli fizik dan jurutera. Dengan menggunakan konsep yang sama seperti skala Kelvin, beliau menggunakan titik sifar mutlak dengan membandingkannya dengan suhu Fahrenheit. Dengan itu suhu sifar mutlak adalah pada ?459.67 °F. Simbol  °R digunakan untuk sistem skala ini.

Bagaimana ingin menukar unit di antara suhu tersebut? Jika kita bayangkan lapan buah termometer yang mengandungi cecair yang sama, tetapi skala yang berbeza. Maka, kadar perubahan ketinggian adalah sama  dengan tetapi skala mereka yang berbeza. Maka konsep nisbah boleh digunakan untuk mendapatkan suhu pada skala yang berbeza. Untuk memendekkan cerita, rumus di bawah boleh digunakan secara umum untuk kesemua unit pertukaran.

Di mana TB adalah suhu skala baharu, TA adalah suhu skala lama, SDB adalah suhu didih skala baharu, SBB adalah suhu beku skala baharu, SDA adalah suhu didih skala lama, SBA adalah suhu beku skala lama, Jadi berbalik kepada skala Peah dan skala Haziq, apakah rujukan kepada skala-skala tersebut?

Menurut Peah, skala Peah merupakan skala sifar mutlak yang berasaskan skala Réaumur. Ini bermakna suhu sifar mutlak (-218.52°Re) menurut skala Réaumur dianggap setara dengan suhu 0 di skala Peah. Ini menjadikan hubungan di antara skala Peah dan skala Réaumur adalah seperti berikut.

Haziq pula mengatakan bahawa skala Haziq adalah ditetapkan dengan suhu rujukan 0 sebagai suhu di mana air membeku dan 250 suhu di mana air mendidih (Jangan tanya kenapa 250, mungkin nombor ini ada nilai sentimental di sisi Haziq). Maka hubungan antara skala Haziq dan skala Celcius adalah seperti di bawah.

Perbandingan diantara skala Celcius, Réaumur, Peah dan Haziq pula digambarkan oleh rajah di bawah.

Jadi, untuk menjawab persoalan skala suhu mana yang lebih baik antara skala Peah dan skala Haziq, saya semestinya memilih skala Peah dengan alasan Peah comel. Namun bagi sisi pembaca, saya serahkan pada anda semua untuk menilai skala mana yang lebih baik.

Disediakan oleh,

Nurudin Abdul Settar.

Pensyarah Bidang Kejuruteraan.


KENAPA NAMA UBAT BIASANYA SUSAH NAK SEBUT SAMPAI BERBELIT LIDAH?

Nama ubat terdiri daripada beberapa nama iaitu :

1. Nama kimia

2. Nama generik

3. Nama dagangan

Contoh :

Nama kimia : N-(4-hydroxyphenyl)acetamide atau N-(4-hydroxyphenyl)ethanamide

Nama generik (non-proprietary name) : paracetamol atau acetaminophen (in USA)

Nama dagangan (proprietary name / brand name): Panadol, Calpol, Tylenol, Biogesic, Cetamol, dan macam-macam lagi mengikut jenama syarikat yang mengeluarkannya.

Penamaan ubat-ubat yang baru terhasil dilaksanakan mengikut garis panduan penamaan ubat-ubatan dari The European Medicines Agency, atau Australia’s Therapeutic Goods Administration serta lain-lain garis panduan (guidelines) berhubung pemilihan dan kelulusan nama-nama bagi ubat atau drug yang baharu.

Penamaan drug adalah sesuatu yang sangat kompleks dan rumit. Penamaan sesuatu drug sama ada nama generik atau nama proprietary direka sedemikan rupa supaya dapat meminimumkan kesilapan pemberian drug kepada pesakit.

Banyak drug mempunyai nama-nama yang direka khusus untuk memberikan maklumat kepada  pengguna atau pesakit tentang apakah sifat/jenis drug tersebut  dan bagaimana ia bertindak.

Sebagai contoh drug untuk menahan sakit dari kumpulan perencat COX-2. Nama drug yang  berakhir dengan ‘-xib’ akan memberitahu pesakit bahawa drug itu adalah jenis perencat COX-2 (COX-2 inhibitor). Contoh drug adalah seperti Celecoxib, Valdecoxib, Rofecoxib

Contoh lain – kumpulan drug untuk menurunkan tekanan darah menggunakan mekanisme perencatan reseptor beta salur darah – dikenali sebagai drug perencat beta (dalam Bahasa Inggeris – beta blockers agents). Secara umumnya, drug ini akan mempunyai nama yang berakhir dengan ‘-lol’.

Contoh drug: Propranolol, Acebutolol, Bisoprolol

Contoh lain pula – Rituximab hujung nama diakhiri dengan ‘-mab’ merujuk kepada drug itu adalah sejenis monoclonal antibody {singkatan diambil dari – (m)onoclonal (a)nti(b)ody.}

Contoh lain: antibiotik Vancomycin

Dan nama kimia memang sukar untuk disebut, terseliuh atau ‘terkolap’ lidah, maka diberikan nama generik iaitu vancomycin. Kebanyakan antibiotik mempunyai nama yang berakhir dengan  ‘-mycin’. Mycin ini selalunya adalah merujuk kepada antibiotik yang usul asalnya dihasilkan oleh bakteria.

Lain-lain contoh antibiotic mycin – neomycin, tobramycin, azithromycin, erythromycin

Dan ada banyak lain lagi jenis nama drug. Tapi, secara keseluruhannya nama-nama yang diberikan kepada drug bukanlah hanya sebuah nama biasa saja, akan tetapi ia mengandungi maklumat kumpulan drug tersebut serta bagaimana drug tersebut bertindak.

Disediakan oleh,

Tengku Azlan Shah

Pensyarah Kanan

Fakulti Farmasi dan Sains Kesihatan,

UniKL Royal College of Medicine Perak, Ipoh.


Alahai PdPR lagi, 25 hari!

Melalui sidang media khas Menteri Kanan (Pendidikan), Datuk Dr Radzi Jidin yang telah disiarkan secara langsung hari ini, beliau telah memaklumkan bahawa Kaedah Pengajaran dan Pembelajaran di Rumah (PdPR) akan dilaksanakan selama 25 hari persekolahan bermula 13 dan 14 Jun mengikut kumpulan masing-masing.

Bagi negeri kumpulan A yang akan bermula pada 13 Jun membabitkan Negeri Johor, Kedah, Kelantan dan Terengganu. Manakala, bagi negeri kumpulan B yang akan bermula pada 14 Jun membabitkan Negeri Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Labuan serta Putrajaya.

Ketetapan ini berkuatkuasa untuk semua sekolah termasuklah sekolah swasta, sekolah antarabangsa, dan sekolah ekspatriat yang berdaftar dengan Kementerian Pendidikan (KPM).

“Kita sedia maklum bahawa pada waktu ini sekolah dalam cuti pertengahan tahun dan sesi persekolahan berikutnya mengikut takwim akan bermula pada 13 Jun untuk negeri kumpulan A dan 14 Jun untuk negeri kumpulan B.”

“Kemudian, murid akan mengikuti PdPR selama 25 hari persekolahan sehingga cuti berikutnya iaitu cuti pertengahan penggal bermula pada 16 Julai bagi negeri kumpulan A dan 17 Julai bagi negeri kumpulan B.”

“Daripada tarikh tersebut bermula cuti pertengahan penggal sehingga 26 Julai untuk negeri kumpulan B dan 25 Julai untuk negeri kumpulan A.”

“Jadi, itulah takwim atau jadual penggal persekolahan yang ada dan berkuatkuasa pada hari ini,” katanya pada sidang media khas di Putrajaya, hari ini.

Katanya lagi, “Ada yang akan bertanya apa akan berlaku selanjutnya selepas ini iaitu selepas berakhirnya sesi cuti pertengahan penggal itu.”

“Jadi, KPM akan memaklumkan kepada ibu bapa dan murid sekurang-kurangnya seminggu sebelum persekolahan bermula mengenai pendekatan selanjutnya berdasarkan situasi pada waktu itu,” katanya.

Bertabahlah wahai adik-adikku. Teruskan berdoa supaya dunia kembali sembuh seperti sedia kala dan adik-adik dapat menikmati pembelajaran di sekolah kembali seperti biasa. Keep pray and stay positive, okay!


TERIMA VAKSIN, CAPAI IMUNITI KELOMPOK, SEKAT TULARAN WABAK COVID-19

Sasaran kerajaan bagi membendung penularan wabak COVID-19 adalah dengan membentuk imuniti kelompok dengan liputan vaksin 82.8 %.

Melalui portal rasmi COVID-19, KKM menerang lanjut perihal Imuniti Kelompok/ Herd Imunity.

“Imuniti kelompok ialah keadaan penularan jangkitan penyakit tidak dapat berlaku kerana sebahagian besar masyarakat itu mempunyai imuniti atau daya tahan terhadap penyebab jangkitan penyakit itu. Imuniti atau daya tahan itu diperoleh hasil imunisasi. Menurut WHO, dianggarkan 60 hingga 70% populasi dunia perlu mempunyai daya tahan terhadap #COVID19 bagi membolehkan ‘imuniti kelompok’ dapat dicapai dan penularan #COVID19 dapat dikawal.”

KKM telah mengeluarkan senarai golongan yang berisiko tinggi dengan jangkitan virus ini.

1. Warga emas.

2. Kanak-kanak.

3. Wanita mengandung.

4. Pesakit kronik (diabetes, hipertensi, jantung, asma)

5. Pesakit imuniti rendah (Kanser, HIV)

Pada 2 Jun lalu, Tan Sri Dato’ Seri Dr. Noor Hisham Abdullah telah memuatnaik kenyataan di Facebook beliau perihal peningkatan kes jangkitan di kalangan kanak-kanak sehingga mencecah angka 82,341 kes.

Manakala, Kementerian Pembangunan Wanita, Keluarga dan Masyarakat (KPWKM) turut memohon kepada orang ramai dalam hantaran di ‘tweeter’ semalam supaya mendaftarkan warga emas untuk menerima suntikan vaksin.

“Warga emas merupakan antara golongan yang berisiko dan terdedah kepada pelbagai penyakit termasuk COVID-19. Oleh itu, menjadi tanggungjawab kita semua untuk membantu ibu bapa, datuk dan nenek bagi mendaftar program vaksinasi dalam usaha mencapai imuniti kelompok.”

Hal ini kerana, gelombang ketiga yang melanda Malaysia tika ini sudah tidak sama dengan gelombang sebelum ini.

“Sejak 1 Mei 2021, 80% daripada jumlah kes di Malaysia adalah kes sporadik yang tidak diketahui punca jangkitannya, tidak dapat dikaitkan dengan kes atau kluster lain dan ia berlaku secara rawak.” – Kementerian Kesihatan Malaysia (KKM).

Malah, dalam kenyataan akhbar KPK 6 Jun 2021 yang melaporkan situasi harian COVID-19, telah dilaporkan bahawa negara sedang berhadapan dengan tren peningkatan mendadak kes baharu dan ini adalah amat membimbangkan.

“Justeru, KKM ingin menyeru masyarakat untuk mengambil serius situasi ini di mana penularan COVID-19 adalah di dalam komuniti termasuklah tempat beli-belah, tempat kerja, dan sebagainya. Masyarakat perlu faham bahawa sesiapa sahaja boleh dijangkiti COVID-19 tidak kira di mana mereka berada. Akibatnya, kita dapat melihat peningkatan kes-kes sporadik dan kematian akibat kes-kes sporadik ini di dalam komuniti.”

Oleh yang demikian, sama-samalah kita menjalankan amanah dan tanggungjawab kita demi membantu menyekat penularan wabak ini. Jagalah SOP, amalkan 3W (Wash, Wear, Warn) dan elakkan 3S (Sesak, Sempit, Sembang). Dan yang paling utama, daftarkan diri dan orang tersayang, terutamanya golongan yang berisiko tinggi untuk menerima suntikan vaksin COVID-19 . Semoga dunia kembali sembuh daripada wabak ini, inshaAllah!


CARA SEMAKAN KEPUTUSAN CALON SPM 2020 PADA 10 JUN 2021, ESOK!

Pada 4 Jun lalu, Menteri Kanan Pendidikan, Datuk Radzi Jidin telah mengumumkan tarikh keluarnya keputusan peperiksaan Sijil Pelajaran Malaysia (SPM) 2020 iaitu pada 10 Jun 2021. Eh, esok!

Semakan keputusan bagi calon sekolah dan calon persendirian boleh dibuat bermula pada jam 10 pagi pada 10 Jun 2021 sehingga jam 6 petang pada 17 Jun 2021. Terdapat dua kaedah untuk membuat semakan.

1. Kaedah dalam talian di pautan myresult1.moe.gov.my atau myresult2.moe.gov.my untuk mendapatkan keputusan penuh.

2. Menerusi perkhidmatan SMS untuk mendapatkan ringkasan keputusan SPM 2020 dengan menaip SPM<jarak>NoKP<jarak>AngkaGiliran dan hantar ke 68886.

Bagi calon sekolah yang tidak mempunyai capaian internet, pihak sekolah akan membantu dan memaklumkan kaedah sesuai untuk memperoleh keputusan peperiksaan.

Manakala, bagi calon persendirian yang tidak mempunyai capaian internet, pihak Jabatan Pendidikan Negeri atau Pejabat Pendidikan Daerah akan memaklumkan kaedah sesuai untuk memperoleh keputusan peperiksaan.

Menurut Pengarah Peperiksaan, Lembaga Peperiksaan Kementerian Pendidikan, Datuk Pkharuddin Ghazali, slip keputusan peperiksaan hanya akan diserahkan kepada pelajar selepas keadaan mengizinkan. Sementara itu, pelajar yang ingin membuat rayuan bagi keputusan SPM 2020, mereka tidak perlu ke Jabatan Pendidikan Negeri atau Pejabat Pendidikan Daerah, sebaliknya setiap permohonan, pembayaran dan keputusan rayuan dapat dilakukan dalam talian.

Seramai 401,105 calon SPM 2020 yang telah menduduki peperiksaan itu selepas bertangguh beberapa kali akibat penularan wabak COVID-19.

Teruskan berdoa dan jangan lupa sarapan dulu sebelum semak keputusan esok. Semoga adik-adik beroleh keputusan yang cemerlang. Selamat maju jaya!


Ini Koleksi Link, Group, Laman Web dan Page yang Pelajar Lepasan SPM perlu tahu

Seramai 401,105 orang calon SPM 2020 telah menerima keputusan mereka. Walaupun dilanda pelbagai cabaran dek faktor pandemik COVID-19, adik-adik telah membuktikan itu bukan penghalangnya.

Sebentar tadi, Menteri Kanan Pendidikan telah mengesahkan bahawa keputusan SPM 2020 telah mencatatkan pencapaian calon yang terbaik sejak tahun 2016 dengan Gred Purata Nasional (GPN), 4.80. Tahniah!

Jadi, sekarang nak kena buat apa pula?

Adik-adik perlu tahu hala tuju selepas ini. Ke mana adik-adik nak pergi. Berikut merupakan beberapa info yang dikongsikan oleh laman facebook Apa Khabar Semua.

1. Di Malaysia, bukan hanya ada asasi, matrikulasi dan STPM/ STAM, masih banyak peluang lain yang disediakan. Malah, adik-adik boleh terus memilih pengkhususan yang adik-adik minat tanpa perlu mempelajari bidang-bidang lain. Adik-adik boleh rujuk penerangan lanjut di link ini, https://www.infoupu.com/halatuju-pendidikan-selepas-spm/

2. Untuk 41 buah kursus asasi, adik-adik boleh rujuk di sini, https://www.upuonline.com/program-asasi-ipta.jsp

3. Untuk ke luar negara, ini langkah-langkah penting yang perlu dilakukan https://edubestari.com/panduan-belajar-luar-negara/

4. Nak terus bekerja, boleh mohon dalam sektor swasta ataupun sektor Perkhidmatan Awam. Terus ke laman ini untuk penerangan lanjut., http://kakipromo.com/permohonan-spa-online-lepasan-spm…/

5. Nak buka bisnes sendiri, perlu bijak merancang dan manfaatkan peruntukan-peruntukan yang disediakan oleh kerajaan. Untuk ilmu pasaran semasa boleh rujuk di FB Tuan Nik Akmal, https://web.facebook.com/akmal.nik?_rdc=1&_rdr

Ini link lain untuk bacaan lanjut adik-adik.

1. Halatuju Pendidikan Selepas SPM | Facebook

2. Karnival Pendidikan Tinggi Negara (2021) | Facebook

3. Info Pembiayaan Pendidikan | Facebook

4. 7 Pilihan Hala Tuju Lepasan SPM | Nik Faiz, The Career Expert

5. mustaffabdullah – Perunding Halatuju Pendidikan (002186479-K)

6. HALATUJU PENDIDIKAN SELEPAS SPM – digerakkan oleh perunding halatuju pendidikan

7. Laluan Kerjaya Bagi Lepasan SPM 2021

8. http://www.upnm.edu.my/…/mm28_buku_syarat_2021_2022…

Dan sebenarnya, terlalu banyak cabang dan peluang lain yang adik-adik boleh terokai yang tak tertulis di sini. Adik-adik perlu rajin lagi mencari dan bertanyakan kepada mereka yang lebih berpengalaman. Tambah-tambah di fasa PKP 3.0 ini, adik-adik boleh manfaatkan masa yang ada bersama telefon untuk mencari info-info yang boleh membantu adik-adik membuat keputusan yang terbaik untuk masa hadapan.

Paling penting, Solat Istikharah jangan pernah tinggal. Solat Istikharah bukan hanya untuk mencari jodoh tau. Solat Istikharah ini untuk membantu kita membuat pilihan dalam kehidupan, tidak kira apa sahaja situasinya. Maka, kita memohon supaya Allah menenangkan hati kita kepada perkara yang terbaik untuk kita dan menjauhkan kita daripada perkara yang tidak ditakdirkan untuk kita.

Teruskan berusaha mencari, berdoa dan buat keputusan yang terbaik ya. Selamat menempuh alam dewasa!

Kredit info : Laman Facebook Apa Khabar Semua


Ini Penjelasan Fizik Pelanggaran Keretapi oleh Dr. Aid Fawzal

Pada 24 Mei 2021 lalu, Negara kita telah digemparkan dengan berita kemalangan yang sangat jarang berlaku, iaitu kemalangan yang melibatkan pertembungan dua LRT. Mengikut laporan-laporan yang dikeluarkan, ini merupakan kemalangan kali pertama sejak LRT ini memulakan operasinya sejak 23 tahun lalu.

Kemalangan ini melibatkan pertembungan LRT 81 dengan 213 penumpang yang bergerak dalam ‘auto mode’ dari Stesen KLCC ke Stesen Kampung Baru, dan LRT 40 tanpa penumpang yang bergerak dalam ‘manual mode’ dari Stesen Kampung Baru menuju ke Gombak untuk diselenggara. Kedua-duanya bergerak ke arah bertentangan dengan LRT 181 berkelajuan 40 km/j dan LRT 240 berkelajuan 20km/j.

Pertembungan ini berlaku dalam terowong antara Stesen KLCC dan Stesen Kampung Baru, dan telah mengakibatkan 47 penumpang cedera parah, manakala 166 penumpang lain alami cedera ringan.

Baru-baru ini, Menteri Pengangkutan, Datuk Seri Dr Wee Ka Siong telah melaporkan bahawa punca insiden ini berlaku disebabkan pengabaian prosedur operasi standard (SOP) kritikal oleh pemandu tren bernombor 40 dan pengawal pusat kawalan operasi (OCC) LRT ketika mengendalikan gerabak.  Beliau memaklumkan bahawa kegagalan komunikasi antara OCC dengan pemandu tren 40 pada ketika itu sedang berada dalam pengendalian ‘time out’ dan pelepasan tren 81 mengakibatkan berlakunya pelanggaran.

Tetapi, kenapa pertembungan ini boleh berlaku? Bukan boleh ‘brake’ ke? Dan kenapa sampai bagi kesan teruk kepada penumpang-penumpang dalam? Kelajuan pun, tak delah laju mana.

Sebagai orang awam, mungkin macam-macam persoalan yang kita terfikir kan, cumanya tiada jawapan yang tepat untuk menjawabnya. Kalau adapun, semuanya hanyalah andaian dan menggunakan hujah logik.

Jadi, jom kita cuba fahami penyelesaian melalui konsep fizik dan kaedah Matematik daripada Dr. Aid Fawzal untuk dapatkan gambaran yang lebih tepat tentang realiti yang berlaku dalam kemalangan ini.

Menurut Dr. Aid, LRT ini merupakan model Bombardier Innovia Metro dengan maksimum kelajuan 80 km/j.

“Tetapi, boleh jadi disebabkan reka bentuk jalan dan sifat yang berlaku di Malaysia, standardnya diubah dengan kelajuan 40 km/j bila automatik.”

Manakala untuk LRT yang tiada penumpang berada dalam ‘manual mode’, mempunyai satu sistem yang hanya meletakkan pergerakannya dengan kelajuan 20 km/j sahaja.

Menurut Dr. Aid, “Sebenarnya susah dia nak bertembung. Sebab train yang automatik dia ada sistem yang mana sepatutnya boleh perlahankan kenderaannya.”

Daripada data yang telah dikeluarkan oleh Railvolution tentang LRT Innovia Metro, Dr. Aid menggunakannya sebagai nilai dalam pengiraan.

Gambar berikut menunjukkan secara jelas jalan pengiraan lengkap yang dilakukan oleh Dr. Aid Fawzal.

Secara kesimpulan, kita dapat memahami bahawa, tren yang berkelajuan 40 km/j memerlukan 4.63 saat sebelum berhenti sepenuhnya dengan mengambil jarak lajak sebanyak 25.7 m. Hal ini kerana, momentumnya yang dipengaruhi oleh berat sebanyak 21 tan memerlukan lajak yang lebih panjang dalam masa 4.63 saat untuk betul-betul berhenti.

“Cuba bayangkan 21 tan bergerak dengan kelajuan 40 km/j, kita nak suruh dia berhenti, kan susah. Motorsikal nak berhenti dalam 4 saat, lajaknya hanya pendek. Kereta nak berhenti dalam 4 saat pun, pendek sahaja lajak. Tapi, semakin besar, lori, bas, dan sampai ke tren, nak berhenti, makin jauh dia, dalam masa 4 saat nak berhenti, makin jauh dia sebenarnya, berapa lajak dia ambik. Kenapa makin jauh dia tu, sebab berat dia.”- Dr. Aid Fawzal.

“Jadi, kalau pemandu bas, pemandu lori, beragak-agak sikit. Jangan rasa macam kita bawa kereta.” – Dr. Aid Fawzal

Selain penerangan ini, Dr. Aid juga berkongsi secara terperinci realiti yang berlaku melalui graf-graf tersebut.

Untuk penerangan dengan lebih terperinci, bolehlah menonton video penerangan Dr. Aid Fawzal secara penuh di pautan berikut ya.

Dalam sesi perbincangan ini juga, Dr. Aid telah menjawab dua soalan penting. Maka, admin olahkan jawapan yang telah disebut.

“Bila tren bertembung, kenapa tren tak kena pakai seatbelt?”

Tujuan tali pinggang diwujudkan kerana keperluan sebagai langkah keselamatan kepada kenderaan yang kerap berlakunya kesilapan. Maka, untuk tren, perjalanan hanya melibatkan satu hala dan kurang berlakunya kesilapan. Kejadian tidak diingini hanya berlaku apabila terdapat sebuah tren lagi yang melintang arus. Malah, tren sudah mempunyai ‘detection system’ yang akan mengesan benda di hadapan. Untuk isu ini, sistem ini tidak berfungsi ketika dalam mod manual. Manakala, halaju tren dengan 40 km/j dan 20 km/j tidak memerlukan kepada tli pinggang. Selain itu, fakta tren ini sebagai LRT iaitu ‘Light Transit’ yang bergerak dari satu tempat ke satu tempat dalam tempoh yang pendek memerlukan proses pertukaran keluar dan masuk penumpang. Maka, tali pinggang akan menyusahkan proses pertukaran ini berlaku dengan lancar.

“Bagaimana daya hentam tu pindah ke penumpang? Adakah badan gerabak tu, atau penumpang tu terpelanting?”

Untuk menjawab persoalan ini, kita perlu memahami konsep inersia. Secara saintifiknya, Inersia bermaksud kecenderungan suatu objek untuk mengekalkan keadaan asalnya sama ada dalam keadaan pegun atau bergerak.

Maka, pemindahan daya ini telah berlaku kerana sebelum tren ini berhenti, halaju badan penumpang telah sama dengan halaju tren iaitu 40 km/j. Maka, ketika tren dipaksa berhenti, maka badan juga perlu dipaksa berhenti, tetapi, inersia badannya menyebabkan ingin terus bergerak. Hal ini juga berkait dengan kehadiran momentum badan. Inilah yang menyebabkan penumpang terpelanting atau tercampak ketika tren berhenti.

Sebagai saranan solusi untuk memastikan isu ini tidak berulang, Dr. Aid Fawzal mengemukakan dua cadangan.

1. Tren LRT itu perlu ditambahkan sifat ‘autonomous’ iaitu setiap tren perlu mempunyai AI tersendiri bagi mengenal pasti halangan di hadapan.

2. Tren LRT juga sepatutnya dilengkapi dengan ‘Adaptive Braking System’ untuk mengira jarak pelanggaran dan kadar ‘Emergency Braking’ yang sesuai. Maka, halaju dapat diperlahankan tanpa membuatkan penumpang terlompat atau tercampak dengan mudah.

Semoga penerangan ini dapat membantu kita lebih memahami situasi sebenar yang berlaku. Marilah sama-sama kita doakan kesembuhan buat para penumpang yang terlibat dan mengalami kecederaan dalam kemalangan ini.


Koleksi Link Biasiswa Terkini!

Mesti ramai adik-adik lepasan SPM 2020 tercari-cari biasiswa yang sesuai untuk dimohon kan? Ini kami kongsikan senarai biasiswa daripada portal www.BiasiswaMalaysia.com.

Program Khas Jepun, Korea, Perancis dan Jerman (JKPJ) Tahun 2021 merupakan program penajaan JPA berbentuk Pinjaman Boleh Ubah (PBU) kepada pelajar lepasan SPM tahun 2020 dalam bidang kejuruteraan, sains dan teknologi (S&T) dan sains sosial ke negara Jepun, Korea, Perancis dan Jerman. Pelajar akan ditaja untuk mengikuti pengajian peringkat persediaan sebelum melanjutkan pengajian peringkat Diploma atau Ijazah Pertama di negara-negara berkenaan.

•Tarikh Buka : 10 JUN 2021

•Tarikh Tutup : 23 JUN 2021

Pautan : https://www.biasiswamalaysia.com/biasiswa-jpa-jkpj/

Program Khas JPA MARA (PKJM) tahun 2021 merupakan penajaan kepada pelajar Bumiputera cemerlang lepasan SPM tahun 2020 untuk mengikuti pengajian peringkat persediaan dan Ijazah Pertama di dalam dan luar negara iaitu di negara Jepun, New Zealand, United Kingdom dan Amerika Syarikat dalam bidang Kejuruteraan, Sains & Teknologi (S&T) dan Sains Sosial.

•Tarikh Buka : 10 JUN 2021

•Tarikh Tutup : 23 JUN 2021

Pautan: https://biasiswa.co/biasiswa-jpa-program-khas-jpa-mara-pkjm/

PETRONAS telah menawarkan biasiswa kepada lebih 37,000 orang pelajar yang layak dengan pencapaian cemerlang dan berani untuk terus ke hadapan dengan minda dan kepimpinan yang baik. PETRONAS mempelawa pelajar yang mempunyai pencapaian SPM 2020 yang bagus untuk menyambung pelajaran dalam bidang berkaitan ‘oil and gas’. Calon yang berjaya disenarai pendekkan akan dipanggil ke temuduga untuk keputusan akhir.

•Tarikh Buka : 10 JUN 2021

•Tarikh Tutup : 20 JUN 2021

Pautan: https://biasiswa.co/biasiswa-petronas-education-sponsorship-programme-pesp/

Bank Negara Malaysia (BNM) komited untuk memupuk bakat muda dalam kalangan rakyat Malaysia melalui program biasiswa yang disediakan.  Penerima biasiswa akan mendapat pengalaman belajar terbaik di univeristi teratas yang diluluskan oleh BNM. Biasiswa Kijang diberikan kepada individu yang layak untuk mengikuti kursus pra-universiti di kolej pra-universiti yang diluluskan oleh BNM.

•Tarikh Buka : 11 JUN 2021

•Tarikh Tutup : 27 JUN 2021

Biasiswa berprestij kepada mereka yang berbakat dan berkelayakan untuk menyambung pengajian di universiti-universiti tempatan yang terpilih dan terkemuka.

•Tarikh Buka : 11 JUN 2021

•Tarikh Tutup : 30 JUN 2021

Pautan: https://www.biasiswamalaysia.com/biasiswa-khazanah-watan/

•Tarikh Buka : 10 JUN 2021

•Tarikh Tutup : 25 JUN 2021

Pautan: https://www.biasiswamalaysia.com/biasiswa-yayasan-uem-scholarship-programme/

Yayasan Tenaga Nasional (YTN) mempelawa pelajar berkelayakan untuk memohon biasiswa pengajian ke Institut Pengajian Tinggi Awam (IPTA) dalam bidang kejuruteraan dan perakaunan.

•Tarikh Buka : 10 JUN 2021

•Tarikh Tutup : 20 JUN 2021

Pautan: https://biasiswa.co/biasiswa-yayasan-tenaga-nasional-ytn/

•Tarikh Buka : 11 JUN 2021

•Tarikh Tutup : 30 JUN 2021

Pautan: https://biasiswa.co/biasiswa-khazanah-global-scholarship/

Menawarkan biasiswa kepada pelajar berkelayakan untuk menyambung pengajian dalam bidang kejuruteraan, sains dan komersial.

•Tarikh Buka : 14 JUN 2021

•Tarikh Tutup : 30 JUN 2021

Pautan: https://biasiswa.co/biasiswa-shell-malaysia-scholarship/

Permodalan Nasional Berhad (PNB) menawarkan biasiswa kepada pelajar berkelayakan untuk menyambung pengajian ke universiti swasta dan awam yang terpilih dan terkemuka di dunia.

•Tarikh Buka : 10 JUN 2021

•Tarikh Tutup : 25 JUN 2021

Pautan: https://www.biasiswamalaysia.com/biasiswa-permodalan-nasional-berhad-pnb/

Yayasan Peneraju Pendidikan Bumiputera (Yayasan Peneraju) merupakan satu inisiatif untuk mengukuhkan pembinaan keupayaan Bumiputera secara sejagat dan berterusan. Antara mandate yang diamanahkan kepada Yayasan Peneraju termasuk meningkatkan kualiti, kuantiti dan keberkesanan bakat-bakat Bumiputera sejajar dengan usaha menaiktaraf Malaysia ke arah negara berpendapatan tinggi melalui pendidikan akademik, pensijilan profesional dan vokasional.

Tarikh Tutup : 25 JUN 2021

Pautan: https://www.biasiswamalaysia.com/biasiswa-biasiswa-yayasan-peneraju-pendidikan-bumiputera/

Semoga berjaya!


Ramai orang pandai salah jawab soalan mudah ni!

Terbaru ini, satu akaun Tik Tok dengan nama @markie telah memuat naik satu video berkenaan soalan Matematik yang menyebabkan 50 peratus daripada pelajar Universiti Harvard gagal menjawab dengan betul.

Haa… soalan apa tu? Korang rasa-rasa kalau setengah daripada pelajar Universiti Harvard pun dah gagal, korang pula macam mana? Mampu ke jawab?

Jom kita tengok soalannya.

Kayu pemukul dan bola berharga $1.10. Kayu pemukul berharga $1 lebih banyak daripada bola. Berapakah kos bola?

Macam mudah kan soalannya. Tapi, macam mana ramai boleh gagal untuk menjawab dengan betul? Rata-rata yang komen pun tak dapat terima jawapan sebenarnya. Ramai yang mempercayai jawapannya $0.10. Sedangkan jawapan sebenarnya ialah $0.05.

Haa, macam mana dapat tu?

Jika lihat logiknya, ramai menjangkakan jawapannya $0.10 kerana soalan menyebut bahawa harga kayu pemukul ialah $1 lebih daripada harga bola.

Tapi, bila kita masukkan dalam pengiraan matematik, itu bukanlah jawapannya. Ini solusinya :

Untuk menjawab soalan ini, teknik persamaan serentak dengan kaedah penggantian akan digunakan.

Pertama, kita jadikan kayu pemukul sebagai A, dan bola sebagai B. Maka, kita keluarkan ayat matematik daripada soalan.

A + B = $1.10 (1)

A = $1 + B (2)

Seterusnya, kita bentukkan persamaan ketiga dengan menggantikan nilai A di persamaan kedua dalam nilai A di persamaan pertama. Maka,

$1 + B + B = $1.10

Akhirnya, selesaikan nilai B. Hasilnya,

2B = $1.10 – $1

2B/2 = $0.10/2

B = $0.05

Inilah jawapannya!

Bila difikir logik akal, susah kan nak terima? Tapi, inilah matematik. Selagimana dapat dibuktikan dengan hujah dan konsep yang bersesuaian, maka itulah jawapannya. Jawapannya tidak lahir daripada sangkaan dan perasaan semata. Pembuktian itu mesti ada kerana sifat matematik itu sendiri jitu, yakin dan pasti!

Ini pautan asal video kalau korang nak tengok sendiri.